2007O0009 — SK — 09.07.2014 — 006.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B USMERNENIE EURÓPSKEJ CENTRÁLNEJ BANKY z 1. augusta 2007 o menovej štatistike a štatistike finančných inštitúcií a trhov (prepracované znenie) (ECB/2007/9) (2007/830/ES) (Ú. v. ES L 341, 27.12.2007, p.1)

Zmenené a doplnené:





Opravené a doplnené:









▼B

USMERNENIE EURÓPSKEJ CENTRÁLNEJ BANKY

z 1. augusta 2007

o menovej štatistike a štatistike finančných inštitúcií a trhov (prepracované znenie)

(ECB/2007/9)

(2007/830/ES)







RADA GUVERNÉROV EURÓPSKEJ CENTRÁLNEJ BANKY, so zreteľom na Štatút Európskeho systému centrálnych bánk a Európskej centrálnej banky, a najmä na jeho články 5.1, 12.1 a 14.3, so zreteľom na nariadenie ECB/2001/13 z 22. novembra 2001, ktoré sa týka konsolidovanej bilancie sektora peňažných finančných ústavov ( 1 ), so zreteľom na nariadenie ECB/2003/9 z 12. septembra 2003 o povinných minimálnych rezervách ( 2 ), so zreteľom na nariadenie ECB/2001/18 z 20. decembra 2001, ktoré sa týka štatistiky úrokových sadzieb uplatňovaných finančnými ústavmi na vklady prijímané od fyzických osôb a nefinančných inštitúcií a na úvery poskytované fyzickým osobám a nefinančným inštitúciám ( 3 ), so zreteľom na nariadenie ECB/2007/8 o štatistike aktív a pasív investičných fondov ( 4 ), so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou ( 5 ), so zreteľom na smernicu Rady 86/635/EHS z 8. decembra 1986 o ročnej účtovnej závierke a konsolidovaných účtoch bánk a iných finančných inštitúcií ( 6 ), so zreteľom na usmernenie ECB/2002/10 z 5. decembra 2002 o právnom rámci pre účtovníctvo a účtovné výkazníctvo v Európskom systéme centrálnych bánk ( 7 ), so zreteľom na prílohu A k nariadeniu Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (ESA 95) ( 8 ), keďže: (1) Usmernenie ECB/2003/2 zo 6. februára 2003 o určitých požiadavkách Európskej centrálnej banky na štatistické vykazovanie a o postupoch vykazovania štatistických informácií v oblasti menovej a bankovej štatistiky národnými centrálnymi bankami bolo niekoľkokrát zásadne zmenené a doplnené. V súčasnosti, keď sa prijímajú nové zmeny a doplnenia vo vzťahu k uvedenému usmerneniu, malo by sa v záujme jasnosti a transparentnosti prepracovať. (2) Na zostavenie agregovanej bilancie sektora peňažných finančných inštitúcií (ďalej len „sektor PFI“) podľa jednotlivých krajín a za eurozónu, konsolidovanej bilancie sektora PFI za eurozónu a zodpovedajúcich menových agregátov za eurozónu, požaduje Európska centrálna banka (ďalej len „ECB“) bilanciu ECB, bilancie od národných centrálnych bánk a od peňažných finančných inštitúcií iných ako národné centrálne banky (ďalej len „ostatné peňažné finančné inštitúcie“) členských štátov, ktoré prijali euro (ďalej len „zúčastnené členské štáty“). (3) Nariadenie ECB/2007/8 o štatistike aktív a pasív investičných fondov (8) ustanovuje, že stavy cenných papierov investičných fondov s verejnými identifikačnými kódmi sa musia vykazovať podľa jednotlivých cenných papierov (ďalej len „s – b – s“) na základe kombinovanej metódy. Národné centrálne banky sú povinné tieto údaje klasifikovať a agregovať. (4) Fungujúca centralizovaná databáza cenných papierov (ďalej len „CSDB“) alebo kompatibilná národná databáza cenných papierov sa považuje za nevyhnutnú pre klasifikáciu štatistických údajov o aktívach a pasívach investičných fondov. (5) Údaje za jednotlivé krajiny a porovnávacie údaje o štatistike platobného styku a platobných nástrojov používaných v členských štátoch, ktoré prijali euro sú nevyhnutné na identifikáciu a monitorovanie rozvoja, vrátane rozsahu integrácie ich platobných systémov, keďže: PRIJALA TOTO USMERNENIE:







Článok 1

Rozsah pôsobnosti

1. Všeobecne

Toto usmernenie ustanovuje povinnosti národných centrálnych bánk vykazovať do ECB menovú štatistiku a štatistiku finančných inštitúcií a trhov.

2. Schémy vykazovania, normy a dátumy prenosu údajov

Národné centrálne banky vykazujú položky uvedené v článkoch 3 až 18 v súlade so schémami ustanovenými v Prílohe III a v súlade s elektronickými normami vykazovania ustanovenými v Prílohe IV k tomuto usmerneniu. ECB oznámi národným centrálnym bankám, do septembra každého roka, presné dátumy prenosu údajov vo forme časového harmonogramu vykazovania na nasledujúci rok.

▼M2

3. Požiadavky na vykazovanie spätných údajov

Požiadavky na vykazovanie spätných údajov sa vzťahujú len na vykazovanie ustanovené v článkoch 3, 6, 7, 10, 11, 14 až 17 a 18a.

a) Bez toho, aby bolo dotknuté písmeno b), sa v prípade pristúpenia k Európskej únii a/alebo prijatia eura, uplatňujú tieto pravidlá: i) národné centrálne banky členských štátov, ktoré vstúpili do EÚ v máji 2004, vykazujú do ECB spätné údaje aspoň za obdobie od roku 2004; ii) národné centrálne banky členských štátov, ktoré vstúpili do EÚ pred májom 2004, ale neprijali euro v čase nadobudnutia účinnosti tohto usmernenia, vykazujú do ECB spätné údaje aspoň za obdobie od roku 1999 a za obdobie od roku 2003 pre štatistiku úrokových sadzieb PFI (ďalej len „štatistika MIR“); iii) národné centrálne banky členských štátov, ktoré vstúpili do EÚ po máji 2004, vykazujú do ECB spätné údaje aspoň za obdobie predchádzajúcich troch rokov; iv) pokiaľ ide o pozície vo vzťahu k členským štátom, ktoré prijali euro po nadobudnutí účinnosti tohto usmernenia, národné centrálne banky zúčastnených členských štátov vykazujú ECB spätné údaje aspoň za obdobie: 1. od roku 1999, ak členský štát vstúpil do EÚ pred májom 2004, alebo 2. od roku 2004, ak členský štát vstúpil do EÚ v máji 2004, alebo 3. predchádzajúcich troch rokov, ak členský štát vstúpil do EÚ po máji 2004. Táto zásada sa uplatňuje len na štatistiku, pre ktorú sa zabezpečuje tiež zber údajov členených podľa krajiny protistrany.

b) Uplatňujú sa tieto pravidlá: i) Pre fondy peňažného trhu sa na zasielanie spätných údajov ECB uplatňuje prax vykazovania národných centrálnych bank uplatňovaná podľa tohto usmernenia ku koncu roka 2008. Bez toho, aby bol dotknutý článok 10, národné centrálne banky, ktoré vykazovali bilancie CI, môžu dobrovoľne zaslať bilančné údaje FPT za referenčné obdobia pred koncom decembra 2008; národné centrálne banky, ktoré štvrťročne vykazovali bilančné údaje FPT v súlade so zúženými požiadavkami na vykazovanie alebo ktoré nevykazovali ani bilančné údaje CI ani bilančné údaje FPT, zasielajú historické údaje FPT aspoň od dátumu vstupu do eurozóny, ale v každom prípade nie skôr, ako za referenčné obdobie ku koncu septembra 1997, ak sú takéto údaje dostupné. ii) Pre úvery poskytnuté nefinančným spoločnostiam členeným podľa odvetví ekonomickej činnosti na základe štatistickej klasifikácie ekonomických činností v Európskom spoločenstve – NACE Rev. 2, dostupné spätné údaje sa do ECB zasielajú takto: a) národné centrálne banky zasielajú spätné údaje od marca 2003; b) v prípade členských štátov, ktoré vstúpili do eurozóny po tomto dátume, národné centrálne banky zasielajú spätné údaje najmenej za dva roky pred vstupom do eurozóny. iii) Pre ostatných finančných sprostredkovateľov, spätné štvrťročné údaje sa do ECB zasielajú počínajúc údajmi za prvé dostupné referenčné obdobie, najneskôr však počínajúc údajmi za štvrtý štvrťrok roku 1998 ako referenčné obdobie. iv) Pre cenné papiere, časové rady zasielané do ECB sa začínajú v decembri 1989, pokiaľ ide o zostatky a v januári 1990 pokiaľ ide o toky. v) Pre štatistiku platobného styku sa vykazujú údaje za päť rokov vrátane posledného referenčného roka s vynaložením maximálneho úsilia.

▼B

Článok 2

Vymedzenie pojmov

Na účely tohto usmernenia:

1. „rezident“ má rovnaký význam ako je vymedzený v článku 1 nariadenia Rady (ES) č. 2533/98;

2. „Eurosystémom“ sa rozumejú národné centrálne banky zúčastnených členských štátov a ECB;

3. „úverová inštitúcia“ má rovnaký význam ako v časti 1 oddieli I.2 prílohy I k nariadeniu ECB/2001/13.

Článok 3

Štatistika bilančných položiek peňažných finančných inštitúcií

1. Rozsah vykazovania

▼M2

a) Všeobecne

Národné centrálne banky zostavujú a vykazujú dve osobitné agregované bilancie, obe v hrubom vyjadrení, v súlade s nariadením (ES) č. 25/2009 (ECB/2008/32): jednu, ktorá sa vzťahuje na podsektor PFI „centrálna banka“ a jednu, ktorá sa vzťahuje na podsektor „ostatné peňažné finančné inštitúcie“.

Národné centrálne banky odvodia požadované štatistické informácie, ktoré sa týkajú bilancie ich vlastnej centrálnej banky, zo svojho účtovného systému, prostredníctvom prevodových tabuliek uvedených v prílohe I. ECB na účely štatistického vykazovania odvodí údaje zo svojej vlastnej bilancie, ktoré zodpovedajú údajom odvodeným národnými centrálnymi bankami z ich vlastných bilancií.

Národné centrálne banky odvodia požadované štatistické informácie, ktoré sa týkajú bilancií bánk v rámci ostatných peňažných finančných inštitúcií, agregáciou údajov bilančných položiek zozbieraných od jednotlivých rezidentských peňažných finančných inštitúcií bez zahrnutia rezidentskej národnej centrálnej banky.

Tieto požiadavky sa vzťahujú na zostatky ( 9 ) (stavy) ku koncu mesiaca a ku koncu štvrťroka, mesačné a štvrťročné údaje o úpravách tokov a údaje o sekuritizáciách úverov a ostatných prevodoch úverov.

Národné centrálne banky vykazujú štatistické informácie o bilančných položkách v súlade s časťou 1 prílohy III.

▼B

b) Úpravy tokov

Národné centrálne banky vykazujú do ECB série údajov o mesačných a štvrťročných úpravách vyplývajúcich z reklasifikácie a z precenenia, v súlade s prílohou V k tomuto usmerneniu.

ECB vypočíta toky ( 10 ) tak, že použije rozdiel medzi stavmi na konci mesiaca a následne odstráni tie vplyvy, ktoré nevyplývajú z transakcií. Zmeny, ktoré nie sú dôsledkom transakcií, odstráni prostredníctvom úpravy tokov. Existujú tri typy úpravy tokov:

— úpravy vyplývajúce z precenenia: tieto zohľadňujú vplyv odpisov alebo zníženia hodnoty úverov a vplyv pohybov trhovej ceny nesplatených obchodovateľných cenných papierov, ktoré sú v držbe, boli predané alebo vydané.

— úpravy vyplývajúce z reklasifikácie a ostatné úpravy: tieto zahŕňajú všetky zmeny v stavoch bilancie, ktoré vzniknú v dôsledku: i) zmeny štatistického pokrytia skupiny peňažnej finančnej inštitúcie (ďalej len „PFI“) ( 11 ), ii) reklasifikácie aktív alebo pasív, alebo iii) chýb vo vykazovaní, ktoré boli opravené v stavoch len v ohraničenom časovom rozpätí a vplyvu zmien v štruktúre ( 12 ),

— úpravy vyplývajúce z výmenného kurzu: tieto zahŕňajú akékoľvek zmeny v stavových pozíciách v dôsledku pohybov výmenného kurzu, ktoré vplývajú na aktíva a pasíva denominované v cudzej mene. Úpravy vyplývajúce z výmenného kurzu vypočíta ECB pomocou menových pomerov odvodených z členenia aktív a pasív na významné meny, ktoré sú k dispozícii v časti 2 tabuľke 4 prílohy I k nariadeniu ECB/2001/13.

2. Periodicita a termín vykazovania

Národné centrálne banky a Riaditeľstvo interných financií ECB vykazuje do ECB mesačné stavy bilančných položiek a údaje o ich úpravách do konca pracovnej doby v 15. pracovný deň nasledujúci po skončení mesiaca, ktorého sa údaje týkajú.

Národné centrálne banky a Riaditeľstvo interných financií ECB vykazuje do ECB štvrťročné stavy bilančných položiek a údaje o ich úpravách do konca pracovnej doby v 28. pracovný deň nasledujúci po skončení štvrťroka, ktorého sa údaje týkajú.

3. Revízna politika

Môže byť potrebné, aby národné centrálne banky opravili údaje týkajúce sa posledného obdobia pred súčasným referenčným obdobím. Navyše sa môžu vyskytnúť opravy údajov z obdobia predchádzajúceho poslednému obdobiu pred súčasným referenčným obdobím, ktoré vyplývajú z chýb, z reklasifikácií, zo zlepšených postupov vykazovania, atď. ECB môže výnimočné a bežné opravy spracovávať súčasne alebo sa môže rozhodnúť odložiť spracovanie výnimočných opráv na dobu po období mesačného spracovania menových agregátov.

Revízna politika musí byť v súlade so zásadami, ktoré sú ustanovené v Manuáli na zostavovanie menovej a bankovej štatistiky ECB ( 13 ). Na zabezpečenie správnej rovnováhy medzi kvalitou a stabilitou menovej štatistiky, a na dosiahnutie väčšieho súladu medzi mesačnými a štvrťročnými štatistikami, by mali byť výnimočné opravy mesačných údajov predložené v čase predkladania štvrťročných štatistík.

▼M2

4. Dopĺňanie údajov na základe odhadov na 100 % pokrytie

a) Zloženie „zostatkovej časti“

Ak národné centrálne banky udelia výnimky fondom peňažného trhu podľa článku 8 ods. 1 písm. a) nariadenia (ES) č. 25/2009 (ECB/2008/32), národné centrálne banky zabezpečia, aby ich spoločný príspevok do celkovej národnej bilancie FPT neprekročil:

i) 10 % v každom zúčastnenom členskom štáte, v ktorom národná bilancia FPT predstavuje viac ako 15 % celkovej bilancie FPT v eurozóne;

ii) 30 % vo všetkých ostatných zúčastnených členských štátoch okrem tých, v ktorých národná bilancia FPT predstavuje menej ako 1 % celkovej bilancie FPT v eurozóne, pričom v takom prípade sa neuplatňuje žiadne osobitné obmedzenie začlenenia fondov peňažného trhu do zostatkovej časti.

b) Minimálne normy pre dopĺňanie údajov na základe odhadov na 100 % pokrytie

Ak národné centrálne banky udelia výnimky peňažným finančným inštitúciám v súlade s článkom 8 ods. 1 písm. a) a/alebo písm. d) nariadenia (ES) č. 25/2009 (ECB/2008/32), pri zostavovaní mesačných a štvrťročných bilančných údajov peňažných finančných inštitúcií vykazovaných do ECB doplnia údaje na základe odhadov na 100 % pokrytie týchto PFI. Národné centrálne banky si môžu vybrať postup dopĺňania údajov na základe odhadov na 100 % pokrytie za predpokladu, že postup spĺňa tieto minimálne normy:

i) za chýbajúce údaje v požadovanom členení sa odhady odvodia použitím pomerov, ktoré vychádzajú z údajov za určitú podskupinu skutočnej spravodajskej skupiny, ktorá najviac reprezentuje peňažné finančné inštitúcie v „zostatkovej časti“, a to takto: — národné centrálne banky členských štátov, ktorých príspevok do agregovanej bilancie PFI eurozóny je väčší ako 2 %, určia túto podskupinu tak, že celková bilancia subjektov v tejto podskupine neprekročí 35 % národnej agregovanej bilancie PFI. Táto požiadavka sa neuplatňuje, ak bilancie inštitúcií, ktorým sú udelené výnimky, predstavujú menej ako 1 % národnej bilancie PFI; — národné centrálne banky členských štátov, ktorých príspevok do celkovej agregovanej bilancie PFI eurozóny je menší ako 2 %, by sa mali riadiť rovnakými dojednaniami. Ak by s tým však boli spojené významné náklady, môžu národné centrálne banky v týchto členských štátoch namiesto toho použiť pomery, ktoré vychádzajú z údajov za spravodajskú skupinu;

ii) pri uplatnení bodu i) môžu byť tak „zostatková časť“, ako aj podskupina danej spravodajskej skupiny rozdelené do rozličných skupín podľa druhu inštitúcie (napr. fondy peňažného trhu alebo úverové inštitúcie);

iii) ak príspevok fondov peňažného trhu, ktoré vykazujú len raz ročne svoje celkové aktíva prekročí 30 % celkovej bilancie FPT v ktoromkoľvek z členských štátov, národné centrálne banky doplnia údaje na 100 % pokrytie vykazované osobitne fondmi peňažného trhu a osobitne úverovými inštitúciami takto: — ak u fondov peňažného trhu s úplnou spravodajskou povinnosťou existuje dostatočné pokrytie, ich agregovaná bilancia sa použije ako základ pre doplnenie údajov na 100 % pokrytie, — ak u fondov peňažného trhu s úplnou spravodajskou povinnosťou neexistuje dostatočné pokrytie alebo ak fondy peňažného trhu nemajú úplnú spravodajskú povinnosť, národné centrálne banky odhadnú bilanciu pre sektor FPT z alternatívnych zdrojov údajov najmenej raz do roka a použijú ju ako základ pre doplnenie údajov na 100 % pokrytie;

iv) ak sú údaje v požadovanom členení k dispozícii, ale s väčším oneskorením alebo menšou periodicitou, vykazované údaje sa prenášajú do chýbajúceho obdobia: — opakovaním údajov, ak sa výsledky ukázali byť primeranými, alebo — uplatnením vhodných štatistických techník odhadovania tak, aby sa zohľadnili tendencie vývoja údajov alebo sezónne výkyvy;

v) pomery alebo iné predbežné kalkulácie vyžadované na uplatnenie minimálnych noriem pre dopĺňanie údajov na 100 % pokrytie možno odvodiť od údajov získaných od orgánov dohľadu kedykoľvek, keď možno nájsť hodnovernú súvislosť medzi štatistickým členením, ktoré má byť doplnené na 100 % pokrytie a takýmito údajmi.

c) Oznamovanie významných zmien

Národné centrálne banky oznámia ECB všetky významné zmeny týkajúce sa ich postupov doplňovania údajov na 100 % pokrytie.

▼B

5. Oceňovanie a/alebo účtovné pravidlá

Pri zostavovaní bilancie centrálnej banky sa národné centrálne banky a ECB riadia zosúladenými účtovnými pravidlami ustanovenými v usmernení ECB/2002/10 s výnimkou:

a) ak sú národné centrálne banky a ECB povinné, na účtovné účely, preceniť svoje portfólio cenných papierov skôr mesačne ako štvrťročne;

b) účtovných položky 9.5 „ostatné pohľadávky v rámci Eurosystému (čisté)“ a položky 10.4 „ostatné pasíva v rámci Eurosystému (čisté)“, ktoré sa vykazujú v hrubom vyjadrení;

c) účtovnej položky 14 „preceňovacie účty“, ktoré sa na účtovné účely vykazujú v hrubom vyjadrení a na štatistické účely v čistom vyjadrení;

d) nerealizovaných strát, ktoré sa vykazujú v položke 11 „ostatné aktíva“.

Na ostatné peňažné finančné inštitúcie sa vzťahuje oceňovanie a/alebo účtovné pravidlá ustanovené v nariadení ECB/2001/13.

6. Vysvetlivky

Národné centrálne banky predložia vysvetlivky, v ktorých uvedú dôvody významných a výnimočných opráv.

Navyše, národné centrálne banky poskytnú ECB vysvetlivky, ktoré sa tykajú „úprav vyplývajúcich z reklasifikácie a ostatných úprav“ v súlade s postupmi ustanovenými v časti 2 prílohy V k tomuto usmerneniu.

Článok 4

Monitorovanie súladu

1. Rozsah vykazovania

Národné centrálne banky a ECB monitorujú súlad medzi príslušnou agregovanou bilanciou vykazovanou na štatistické účely ku koncu mesiaca podľa nariadenia ECB/2001/13 a jej účtovnými položkami vykazovanými pre týždenný finančný výkaz Eurosystému podľa usmernenia ECB/2002/10. Dodržiavajú postupy ustanovené v prílohe II k tomuto usmerneniu.

2. Periodicita a termín vykazovania

Národné centrálne banky a ECB vykonávajú tieto kontroly súladu mesačne. Národné centrálne banky vykazujú do ECB výsledok ich kontrol pred alebo spolu s údajmi bilančných položiek, v 15. pracovný deň po skončení referenčného obdobia v súlade s ročným časovým harmonogramom, ktorý stanovuje a oznamuje ECB národným centrálnym bankám do konca septembra každého roka. Vo vykazovacích obdobiach, v ktorých sa termín vykazovania agregovanej bilancie Eurosystému na štatistické účely ku koncu mesiaca nezhoduje s termínom vykazovania jej účtovných položiek pre týždenný finančný výkaz Eurosystému, môžu národné centrálne banky porovnať štatistické údaje s dennou bilanciou zostavenou k poslednému pracovnému dňu mesiaca. ECB, ako zostavovateľ svojej vlastnej bilancie, používa rovnaký postup.

3. Vysvetlivky

Národné centrálne banky a ECB zasielajú Odboru menovej štatistiky a štatistiky finančných inštitúcií a trhov vysvetlivky k akýmkoľvek zisteným nezrovnalostiam: úplné vysvetlivky a zjednodušené vysvetlivky. Úplné vysvetlivky sa zostavujú len raz ročne k dátumu stanovenému ECB spolu s informáciami uvedenými v časti 3 prílohy II k tomuto usmerneniu. Za ostatné mesiace zostavujú národné centrálne banky len zjednodušené vysvetlivky podľa vzoru uvedeného v časti 2 prílohy 2 k tomuto usmerneniu. Všetky národné centrálne banky a ECB zasielajú vysvetlivky v rovnakom čase.

▼M3

Článok 5

Štatistika elektronických peňazí

a) Požiadavky na mesačné alebo štvrťročné štatistické vykazovanie elektronických peňazí vydaných PFI, ktorým nebola udelená výnimka podľa článku 8 ods. 1 nariadenia (ES) č. 25/2009 (ECB/2008/32)

1. Rozsah vykazovania

ECB v spolupráci s národnými centrálnymi bankami každoročne zisťuje a zaznamenáva charakteristické znaky systémov elektronických peňazí v EÚ, dostupnosť príslušných štatistických informácií a zodpovedajúce metódy zostavovania štatistík. Národné centrálne banky vykazujú štatistické informácie o elektronických peniazoch vydaných PFI, ktorým nebola udelená výnimka podľa článku 8 ods. 1 nariadenia (ES) č. 25/2009 (ECB/2008/32) v súlade so zoznamom položiek uvedeným v časti 2 tabuľke 1 prílohy III k tomuto usmerneniu.

2. Periodicita a termín vykazovania

Mesačné alebo štvrťročné údaje sa vykazujú do ECB najmenej dvakrát ročne najneskôr v posledný pracovný deň v apríli (údaje ku koncu marca) a v posledný pracovný deň v októbri (údaje ku koncu septembra). V závislosti od dostupnosti údajov národných centrálnych bánk sa môžu uskutočňovať aj častejšie prenosy údajov s mesačnou alebo štvrťročnou periodicitou a to najneskôr v posledný pracovný deň mesiaca nasledujúceho po skončení referenčného obdobia. V prípade chýbajúcich údajov použijú národné centrálne banky odhady alebo predbežné údaje, ak je to možné.

b) Požiadavky na ročné štatistické vykazovanie elektronických peňazí vydaných inštitúciami elektronického peňažníctva, ktoré nie sú úverovými inštitúciami alebo vydaných malými PFI, ktorým bola udelená výnimka podľa článku 8 ods. 1 nariadenia (ES) č. 25/2009 (ECB/2008/32)

1. Rozsah vykazovania

Toto vykazovanie sa vzťahuje na inštitúcie elektronického peňažníctva, ktoré sa zaoberajú najmä finančným sprostredkovaním vo forme vydávania elektronických peňazí, a teda spadajú pod vymedzenie pojmu PFI, a na inštitúcie elektronického peňažníctva, ktoré sa nezaoberajú najmä finančným sprostredkovaním vo forme vydávania elektronických peňazí, a teda nespadajú pod vymedzenie pojmu PFI. Toto vykazovanie tiež zahŕňa vykazovanie malými PFI, ktorým bola udelená výnimka podľa článku 8 ods. 1 nariadenia (ES) č. 25/2009 (ECB/2008/32) bez ohľadu na to, či sú úverovými inštitúciami.

Národné centrálne banky vykazujú štatistické informácie v súlade so zoznamom položiek uvedeným v tabuľke 2 v časti 2 prílohy III k tomuto usmerneniu. Údaje vydavateľov elektronických peňazí, ktorí nespadajú pod vymedzenie pojmu PFI, a teda nepodliehajú požiadavkám na pravidelné štatistické vykazovanie bilančných položiek sa vykazujú v rozsahu, v akom ich národné centrálne banky môžu získať od ich príslušných orgánov dohľadu alebo z iných vhodných zdrojov.

2. Periodicita a termín vykazovania

Série údajov sa vykazujú ECB ročne v posledný pracovný deň mesiaca nasledujúceho po skončení referenčného obdobia. V prípade chýbajúcich údajov použijú národné centrálne banky odhady alebo predbežné údaje, ak je to možné.

▼B

Článok 6

Bilančná štatistika ústrednej štátnej správy

1. Rozsah vykazovania

a) Všeobecne

Národné centrálne banky vykazujú štatistické informácie o záväzkoch ústrednej štátnej správy z vkladov, t.j. náhrad vkladov, a o držbe pokladničnej hotovosti a cenných papierov v súlade s časťou 3 prílohy III k tomuto usmerneniu.

V prípadoch, keď tento jav neexistuje, alebo nie je významný, sa podľa zásady de minimis nevyžaduje žiadne vykazovanie. Položka „eurobankovky a euromince v držbe ústrednej štátnej správy“ sa vykazuje ako doplňujúca položka vysokej priority. Je možné predložiť odhady dosiahnuté použitím dostupných údajov, ako napríklad ročné a/alebo štvrťročné údaje o finančných účtoch menovej únie (ďalej len „MUFA“).

b) Úpravy tokov

Údaje o úpravách tokov sa vykazujú v súlade s článkom 3 ods. 1 písm. b) tohto usmernenia.

2. Periodicita a termín vykazovania

Série údajov sa vykazujú mesačne a v rovnakých termínoch, ako sú určené v článku 3 ods. 2 pre mesačnú štatistiku bilančných položiek.

Článok 7

Doplňujúce položky

1. Rozsah vykazovania

a) Všeobecne

V rozsahu, v akom sú údaje dostupné, vrátane informácií, ktoré sa zakladajú na kvalifikovaných odhadoch, alebo sa týkajú obchodov významných z menového hľadiska, vykazujú národné centrálne banky ďalšie štatistické informácie v súlade so zoznamom doplňujúcich položiek uvedeným v časti 4 prílohy III k tomuto usmerneniu ako dodatok a s rovnakou periodicitou ako sa vykazuje štatistika bilančných položiek v súlade s článkom 3 ods. 2. ECB v spolupráci s národnými centrálnymi bankami zisťuje a zaznamenáva dostupnosť príslušných štatistických informácií a zodpovedajúce metódy zostavovania štatistík. Doplňujúce položky vysokej priority, uvádzané ako hrubo orámované kolónky, predstavujú informácie potrebné na zostavenie menových agregátov a MUFA.

Pokiaľ dôjde k dohode medzi ECB a NCB, nemusia sa vykazovať údaje v hrubo orámovaných kolónkach so šípkou (↑), ak ECB využíva alternatívne zdroje údajov.

Pokiaľ ide o kolónky, v časti 2 v tabuľkách 3 a 4 prílohy I k nariadeniu ECB/2001/13, zodpovedajúce členským štátom, ktoré neprijali euro, môžu národné centrálne banky rozhodnúť, ak sa na základe údajov zozbieraných na vyššej úrovni ukáže, že tieto údaje sú významné, že ich úplné vykazovanie sa nevyžaduje. V takom prípade národné centrálne banky v pravidelných intervaloch, minimálne raz ročne, posúdia či údaje, ktoré sa týkajú kolóniek zodpovedajúcich členským štátom, ktoré neprijali euro, sú významné a informujú ECB a peňažné finančné inštitúcie o každej zmene v požiadavkách na vykazovanie v súvislosti s uvedenými kolónkami. Ak údaje, týkajúce sa polí zodpovedajúcich členským štátom, ktoré neprijali euro, nie sú významné a národné centrálne banky nevyžadujú ich úplne vykazovanie, odhadnú údaje použitím existujúcich informácií v súlade s metódami ustanovenými nižšie a vykazujú ich ako doplnkové položky so štvrťročnou periodicitou.

b) Úpravy tokov

Údaje o tokoch sa môžu poskytovať, pokiaľ dôjde k dvojstrannej dohode medzi ECB a NCB. Údaje o úpravách tokov sa vykazujú v súlade s článkom 3 ods. 1 písm. b) tohto usmernenia.

2. Periodicita a termín vykazovania

Série údajov sa vykazujú s mesačnou periodicitou pre položky v časti 4 oddieloch I a II prílohy III k tomuto usmerneniu, alebo so štvrťročnou periodicitou pre položky v časti 4 oddieli III prílohy II k tomuto usmerneniu a v rovnakých termínoch ako povinná mesačná a štvrťročná bilančná štatistika PFI v súlade s nariadením ECB/2001/13.

Údaje, ktoré sa týkajú kolóniek, v časti 2 tabuľkách 3 a 4 prílohy I k nariadeniu ECB/2001/13, zodpovedajúcich členským štátom, ktoré neprijali euro, môžu byť vykázané do ECB s oneskorením jedného mesiaca do konca pracovnej doby 28. pracovného dňa nasledujúceho po skončení štvrťroka, ktorého sa údaje týkajú, ak sú odhadnuté národnými centrálnymi bankami a vykázané ako doplňujúce položky.

3. Oceňovanie a/alebo účtovné pravidlá

Doplňujúce údaje požadované podľa tohto článku sa majú vykazovať podľa tých istých pravidiel oceňovania a podľa tých istých účtovných pravidiel ako údaje vykazované v súlade s nariadením ECB/2001/13.

4. Metódy odhadu

S odkazom na časť 2 tabuľky 3 a 4 prílohy I k nariadeniu ECB/2001/13, ak národné centrálne banky nevyžadujú údaje za kolónky zodpovedajúce členským štátom, ktoré neprijali euro, odhadujú sa tieto údaje podľa noriem uvedených nižšie.

Ak národné centrálne banky odhadujú údaje použitím existujúcich informácií, vykazujú tieto údaje do ECB ako doplňujúce položky. Použijú sa tieto metódy odhadu, pokiaľ nebolo s ECB dohodnuté inak:

— štvrťročné údaje sa odhadujú na základe údajov vykazovaných PFI s nižšou periodicitou. Údaje sa prenášajú do chýbajúceho (-ich) obdobia (-í) tak, že sa opakujú alebo použijú vhodné štatistické techniky, aby odrážali vývoj v údajoch alebo sezónne výkyvy,

— štvrťročné údaje sa odhadujú na základe údajov vykázaných peňažnými finančnými inštitúciami na agregovanejšom základe alebo na základe špecifických členení, ktoré národné centrálne banky považujú za opodstatnené,

— štvrťročné údaje sa odhadujú na základe údajov zozbieraných od veľkých peňažných finančných inštitúcií, zodpovedných aspoň za 80 % obchodov s krajinami, ktoré pristúpili k EÚ 1. mája 2004,

— štvrťročné údaje sa odhadujú na základe alternatívnych zdrojov údajov, ako napríklad Banka pre medzinárodné zúčtovanie alebo údaje o platobnej bilancii, po vykonaní všetkých potrebných úprav požadovaných z dôvodu používania odlišných pojmov a definícií v takýchto alternatívnych zdrojoch v porovnaní s tými, ktoré sa používajú v menovej a finančnej štatistike, alebo

— štvrťročné údaje sa odhadujú na základe údajov za krajiny, ktoré pristúpili k EÚ 1. mája 2004, vykazovaných štvrťročne peňažnými finančnými inštitúciami ako jeden súhrn.

Článok 8

Štatistika základne na výpočet povinných minimálnych rezerv

1. Rozsah vykazovania

Mesačná štatistika agregovanej základne na výpočet povinných minimálnych rezerv v členení podľa druhu pasíva sa vypočíta z údajov o stavoch ku koncu mesiaca v súlade s nariadením ECB/2003/9 a podľa kategórií ustanovených v nariadení ECB/2001/13. Údaje na zostavenie tejto štatistiky v súlade s časťou 5 prílohy III k tomuto usmerneniu sa získavajú z údajov, ktoré národným centrálnym bankám predkladajú úverové inštitúcie, podliehajúce požiadavke tvoriť povinné minimálne rezervy.

2. Periodicita a termín vykazovania

Štatistika základne na výpočet povinných minimálnych rezerv pozostáva zo šiestich časových radov pre úverové inštitúcie, ktoré sa týkajú údajov o stavoch ku koncu mesiaca, a ktoré sa mesačne zasielajú do ECB prostredníctvom systému na výmenu údajov ESCB, najneskôr v pracovný deň národnej centrálnej banky, ktorý predchádza začiatku udržiavacieho obdobia. Malé úverové inštitúcie vykazujú údaje do národných centrálnych bánk štvrťročne a v obmedzenom členení. Pre tieto malé úverové inštitúcie sa používa zjednodušená štatistika základne na výpočet povinných minimálnych rezerv za tri udržiavacie obdobia. Národné centrálne banky používajú štvrťročné údaje o základni na výpočet povinných minimálnych rezerv malých úverových inštitúcií pre mesačné údaje, ktoré sa vykazujú do ECB formou troch prenosov údajov nasledujúcich po ich zverejnení.

3. Revízna politika

Opravy základne na výpočet povinných minimálnych rezerv a/alebo požiadaviek na povinné minimálne rezervy, ktoré vykonajú vykazujúce inštitúcie, a ktoré sa vyskytnú po začatí udržiavacieho obdobia, by nemali viesť k opravám štatistiky základne na výpočet povinných minimálnych rezerv a požiadaviek na povinné minimálne rezervy.

Článok 9

Štatistika makroukazovateľov

1. Rozsah vykazovania

ECB mesačne sleduje presnosť súčasných štandardizovaných odpočtov zo základne na výpočet povinných minimálnych rezerv, ktoré môžu úverové inštitúcie použiť na zostatky z nimi vydaných dlhových cenných papierov so stanovenou splatnosťou do dvoch rokov, použitím štatistických informácií, ktoré úverové inštitúcie predkladajú národným centrálnym bankám ku koncu mesiaca v súlade s nariadením ECB/2001/13. Národné centrálne banky zostavujú a vykazujú do ECB požadované agregáty v súlade s časťou 6 prílohy III k tomuto usmerneniu.

2. Periodicita a termín vykazovania

Tri časové rady za úverové inštitúcie, ktoré obsahujú údaje o stavoch ku koncu mesiaca, sa mesačne zasielajú do ECB, najneskôr v pracovný deň národnej centrálnej banky, ktorý predchádza začiatku udržiavacieho obdobia.

Tieto rady sa zasielajú aj vtedy, ak sa príslušné bilančné položky v členskom štáte neuvádzajú.

▼M2

Článok 10

Bilančná štatistika fondov peňažného trhu

1. Rozsah vykazovania

a) Všeobecne

Národné centrálne banky vykazujú do ECB osobitné údaje bilančných položiek za sektor FPT v súlade s tabuľkami 1 a 2 časti 7 prílohy III. ECB používa tieto údaje na zostavenie bilančnej štatistiky tak FPT, ako aj CI. Keďže údaje za celý sektor PFI sa už vykazujú podľa nariadenia (ES) č. 25/2009 (ECB/2008/32), požiadavky ustanovené v tomto článku sa vzťahujú iba na fondy peňažného trhu. Napriek tomu, že v niektorých krajinách existuje malý počet iných inštitúcií, ktoré sú klasifikované ako peňažné finančné inštitúcie, tieto inštitúcie sa z kvantitatívneho hľadiska nepovažujú za významné.

b) Úpravy tokov

Údaje o úpravách vyplývajúcich z reklasifikácie a o úpravách vyplývajúcich z precenenia uvedené v tabuľke 1 časti 7 prílohy III sa vykazujú v súlade s článkom 3 ods. 1 písm. b) berúc do úvahy všetky výnimky udelené podľa článku 8 ods. 2 nariadenia (ES) č. 25/2009 (ECB/2008/32). Ak sa na vykazovanie úprav vyplývajúcich z precenenia vzťahuje výnimka udelená fondom peňažného trhu národnými centrálnymi bankami podľa nariadenia (ES) č. 25/2009 (ECB/2008/32), národné centrálne banky vykazujú pri položkách, pri ktorých môžu byť úpravy vyplývajúce z precenenia významné, údaje s vynaložením maximálneho úsilia.

2. Periodicita a termín vykazovania

Údaje sa vykazujú štvrťročne do 28 pracovných dní po skončení referenčného obdobia.

3. Dopĺňanie údajov na základe odhadov na 100 % pokrytie

Údaje vykazované v súvislosti s bilanciou fondov peňažného trhu pokrývajú 100 % inštitúcií, ktoré sú do tohto sektoru zaradené. Ak je skutočné pokrytie pri vykazovaní nižšie ako 100 % v dôsledku uplatnenia zásady nezahrnutia zostatkovej časti, národné centrálne banky doplnia poskytované údaje v súlade s článkom 3 ods. 4 písm. b) tak, aby zabezpečili 100 % pokrytie.

4. Revízna politika

Národné centrálne banky, ktoré vykazovali bilancie úverových inštitúcií za obdobia predchádzajúce koncu decembra 2008, môžu zaslať opravy údajov FPT v súlade s tabuľkami 1 a 2 v časti 7 prílohy III. Všetky opravy údajov FPT musia byť v súlade so zodpovedajúcimi údajmi ostatných PFI ku koncu štvrťroka.

V prípade, že zaslanie nových opravených údajov má dosah na zmeny údajov za zodpovedajúce referenčné obdobie ostatných PFI, zašlú sa aj požadované opravy údajov pre ostatné PFI.

▼B

Článok 11

Štruktúrne finančné ukazovatele

1. Rozsah vykazovania

a) Všeobecne

Národné centrálne banky vykazujú bilančné údaje o ostatných štruktúrnych finančných ukazovateľoch v súlade s časťou 8 prílohy III k tomuto usmerneniu.

Národné centrálne banky poskytujú údaje k 18 ukazovateľom podľa časti 8 prílohy III k tomuto usmerneniu v súlade s nižšie ustanovenými koncepčnými a metodickými pravidlami. Dodržujú sa štatistické zásady prijaté na zostavenie štatistiky bilančných položiek, a to:

i) údaje sa agregujú, a nie konsolidujú, a

ii) zásada rezidentskej príslušnosti sa riadi „prístupom hostiteľskej krajiny“, a

iii) bilančné údaje sa vykazujú v hrubom vyjadrení.

b) Úpravy tokov

Údaje o úpravách tokov sa vykazujú v súlade s článkom 3 ods. 1 písm. b) tohto usmernenia.

2. Periodicita a termín vykazovania

Údaje na výpočet štruktúrnych finančných ukazovateľov o úverových inštitúciách sa vykazujú do konca marca každého roka s odkazom na predchádzajúci rok. Ukazovateľ „počet zamestnancov úverových inštitúcií“ sa poskytuje, ak je to možné, do konca mája každého roka s odkazom na predchádzajúci rok.

3. Revízna politika

Národné centrálne banky uplatňujú tieto všeobecné zásady pri oprave vykazovaných údajov:

a) pri všetkých pravidelných ročných prenosoch údajov sa podľa potreby okrem údajov za posledný rok posielajú aj bežné opravy údajov za predchádzajúci rok a výnimočné opravy, a

b) výnimočné opravy, ktoré významne zlepšia kvalitu údajov sa môžu zasielať v priebehu roka.

4. Dopĺňanie údajov na základe odhadov na 100 % pokrytie

Zozbierané údaje pokrývajú 100 % inštitúcií, ktoré sú vymedzené ako úverové inštitúcie v súlade s časťou 1 oddielom I.2 prílohy I k nariadeniu ECB/2001/13. Ak je skutočné pokrytie nižšie ako 100 % v dôsledku uplatnenia zásady nezahrnutia malých inštitúcií, národné centrálne banky doplnia poskytované údaje na základe údajov v súlade s článkom 3 ods. 4 tohto usmernenia tak, aby zabezpečili 100 % pokrytie.

5. Vysvetlivky

Národné centrálne banky vykazujú do ECB každú odchýlku od vyššie uvedených pojmov a pravidiel s cieľom umožniť monitorovanie národnej praxe. Národné centrálne banky predložia vysvetlivky, v ktorých uvedú dôvody významných opráv.

Článok 12

Údaje na účely Medzinárodného menového fondu

1. Rozsah vykazovania

Bez toho, aby boli dotknuté zákonné povinnosti národných centrálnych bánk voči Medzinárodnému menovému fondu (ďalej len „MMF“), môžu národné centrálne banky zasielať do MMF doplňujúce údaje o štatistike bilančných položiek PFI prostredníctvom ECB v súlade s týmito technickými opatreniami.

2. Periodicita a termín vykazovania

Národné centrálne banky zasielajú do ECB bilančné položky PFI podľa časti 9 prílohy III k tomuto usmerneniu v rámci pravidelných mesačných prenosov údajov bilančných položiek. Prenosy údajov sa zhodujú s pravidelným vykazovaním údajov bilančných položiek do ECB, ktoré sa uskutočňuje v 15. pracovný deň nasledujúci po skončení mesiaca, ktorého sa údaje týkajú, v súlade s článkom 3 ods. 2 tohto usmernenia. Periodicita a termíny pre doplňujúce položky vysokej priority ustanovené v článku 7 ods. 2 tohto usmernenia sa použijú aj na série tu vymedzených údajov.

▼M2 —————

▼B

Článok 14

▼M2

Štatistika ostatných finančných sprostredkovateľov (okrem investičných fondov a finančných spoločností osobitného účelu)

1. Rozsah vykazovania

a) Všeobecne

Národné centrálne banky vykazujú štatistické informácie o ostatných finančných sprostredkovateľoch [okrem investičných fondov a finančných spoločností osobitného účelu zaoberajúcich sa sekuritizačnými transakciami (ďalej len „FVC“)] v súlade s časťou 11 prílohy III. Údaje sa zasielajú osobitne pre tieto podkategórie ostatných finančných sprostredkovateľov: i) obchodníci s cennými papiermi a derivátmi; ii) finančné spoločnosti poskytujúce úvery a pôžičky a iii) iní ostatní finanční sprostredkovatelia.

Údaje týkajúce sa ostatných finančných sprostredkovateľov sa zasielajú na základe údajov, ktoré sú v súčasnosti dostupné na vnútroštátnej úrovni. Ak skutočné údaje nie dostupné, alebo sa nedajú spracovať, poskytujú sa národné odhady. Ak príslušný hospodársky jav existuje, ale sa štatisticky nesleduje, a preto nie je možné poskytnúť národné odhady, národné centrálne banky sa môžu rozhodnúť, že daný časový rad buď nebudú vykazovať, alebo ho budú vykazovať ako chýbajúci. Každý nevykázaný časový rad sa preto bude považovať za „údaje, ktoré existujú, ale ich zber sa neuskutočňuje“ a na účely zostavovania agregovaných údajov za eurozónu môže ECB urobiť predpoklady a odhady. Referenčná spravodajská skupina pozostáva zo všetkých typov ostatných finančných sprostredkovateľov, ktoré sú rezidentmi v zúčastnených členských štátoch: inštitúcie nachádzajúce sa na danom území, vrátane dcérskych spoločností materských spoločností nachádzajúcich sa mimo daného územia a pobočky inštitúcií, ktoré majú ústredie mimo uvedeného územia.

Poskytujú sa tieto kľúčové ukazovatele a doplňujúce informácie:

— kľúčové ukazovatele sa zasielajú na účely zostavovania agregátov za eurozónu: všetky zúčastnené členské štáty zasielajú tieto podrobné údaje vždy, keď majú k dispozícii skutočné údaje. Ak pri požadovaných členeniach alebo pri dohodnutej periodicite, termínoch alebo časových intervaloch nie sú k dispozícii skutočné údaje, poskytujú sa odhady, ak je to možné,

— doplňujúce informácie sa zasielajú ako „doplňujúce položky“: údaje zasielajú tie krajiny ktoré majú v súčasnosti k dispozícii tieto informácie.

b) Úpravy tokov

Údaje o úpravách tokov sa môžu vykazovať vtedy, ak chýba veľa údajov o stavoch alebo keď sa vyskytnú úpravy vyplývajúce z reklasifikácie a ostatné úpravy. Údaje o úpravách tokov sa môžu poskytovať najmä z dôvodu úprav vyplývajúcich z reklasifikácie v súvislosti s implementáciou rámca ESA 95.

Úpravy vyplývajúce z reklasifikácie sa vykazujú v súlade s článkom 3 ods. 1 písm. b).

▼B

2. Periodicita a termín vykazovania

Periodicita vykazovania do ECB je štvrťročná. Štatistika OFS sa zasiela do ECB najneskôr v posledný kalendárny deň tretieho mesiaca, ktorý nasleduje po skončení referenčného obdobia, alebo v predchádzajúci pracovný deň NCB, ak posledný kalendárny deň mesiaca nie je pracovným dňom NCB. Presné dátumy prenosu údajov sa oznamujú národným centrálnym bankám vopred v podobe časového harmonogramu vykazovania, ktorý poskytne ECB do septembra každého roka.

3. Revízna politika

Môže byť potrebné, aby národné centrálne banky opravili údaje zaslané počas predchádzajúceho štvrťroka. Navyše sa môžu vyskytnúť aj opravy údajov za staršie štvrťroky.

Uplatňujú sa tieto všeobecné zásady:

a) pri všetkých pravidelných prenosoch štvrťročných údajov sa okrem údajov za posledný štvrťrok môžu zasielať len „bežné“ opravy, t. j. opravy údajov zaslaných za predchádzajúci štvrťrok, a

b) výnimočné opravy sa obmedzia a vykazujú v iný deň ako pravidelné vykazovanie. Zanedbateľné rutinné opravy historických údajov sa zasielajú len raz ročne spolu s prenosom údajov za štvrtý štvrťrok, a

c) výnimočné opravy, ktoré významne zlepšia kvalitu údajov, sa môžu zasielať v priebehu roka mimo pravidelných cyklov zostavovania štatistiky.

4. Oceňovanie a/alebo účtovné pravidlá

Účtovné pravidlá, ktoré dodržiavajú OFS pri zostavovaní svojich účtov musia byť v súlade s vnútroštátnymi predpismi, ktorými sa transponuje smernica 86/635/EHS a inými príslušnými medzinárodnými normami. Bez toho, aby boli dotknutá zaužívaná účtovná prax v členských štátoch, všetky aktíva a pasíva je potrebné na štatistické účely vykazovať v hrubom vyjadrení. Metódy oceňovania sú uvedené pri príslušných kategóriách.

5. Vysvetlivky

Národné centrálne banky poskytujú ECB vysvetlivky v súlade s časťou 11 oddielom 3 prílohy III k tomuto usmerneniu. Národné centrálne banky poskytujú vysvetlivky k významným opravám.

▼M2 —————

▼B

Článok 15

Štatistika vydaných cenných papierov

1. Rozsah vykazovania

Národné centrálne banky vykazujú štatistické informácie zahŕňajúce všetky cenné papiere vydané rezidentmi eurozóny v ktorejkoľvek mene, tak tuzemskej, ako aj medzinárodnej v súlade s časťou 12 prílohy III k tomuto usmerneniu.

2. Periodicita a termín vykazovania

Údaje sa do ECB vykazujú mesačne. Štatistika vydaných cenných papierov sa zasiela do ECB najneskôr do piatich týždňov od konca mesiaca, ktorého sa údaje týkajú. ECB oznamuje národným centrálnym bankám presné dátumy prenosu údajov vopred v podobe časového harmonogramu vykazovania.

3. Vysvetlivky

Národné centrálne banky poskytujú ECB vysvetlivky ako je ustanovené v časti 12 oddieli 3, prílohy III k tomuto usmerneniu.

Článok 16

Štatistika úrokových sadzieb peňažných finančných inštitúcií

▼M2

1. Rozsah vykazovania

Národné centrálne banky vykazujú na účely štatistiky MIR agregované národné mesačné štatistické informácie, ktoré sa týkajú zostatkov a nových obchodov, ako je uvedené v dodatkoch 1 a 2 k prílohe II k nariadeniu (ES) č. 63/2002 (ECB/2001/18). Národné centrálne banky tiež vykazujú agregované národné mesačné štatistické informácie, ktoré sa týkajú nových obchodov, ako je uvedené v časti 12a prílohy III.

Ak sa udelí výnimka podľa odseku 61 prílohy II k nariadeniu (ES) č. 63/2002 (ECB/2001/18) v spojení s prílohou IV k nariadeniu (ES) č. 63/2002 (ECB/2001/18), národné centrálne banky zašlú položky, pre ktoré bola udelená výnimka, bez hodnôt, čím dajú najavo, že tieto údaje neboli zozbierané.

▼B

2. Periodicita a termín vykazovania

Tieto štatistické informácie sa vykazujú v súlade s ročným časovým harmonogramom, ktorý stanovuje a oznamuje ECB národným centrálnym bankám do konca septembra každého roka.

3. Revízna politika

Môže byť potrebné, aby národné centrálne banky opravili predchádzajúce referenčné mesačné hodnoty. Môžu sa vyskytnúť aj opravy napríklad v dôsledku chýb, reklasifikácií, zlepšenia postupov vykazovania atď., ktoré sa týkajú údajov vykázaných pred predchádzajúcim referenčným mesiacom.

Národné centrálne banky uplatňujú tieto všeobecné zásady:

a) národné centrálne banky predložia vysvetlivky ECB, ak opravujú údaje za obdobie pred predchádzajúcim referenčným mesiacom, a

b) národné centrálne banky tiež poskytujú vysvetlivky k významným opravám, a

c) pri prenose opravených údajov, národné centrálne banky berú do úvahy stanovené termíny pravidelného vykazovania štatistiky MIR. Výnimočné opravy sa vykazujú mimo obdobia mesačného spracovania.

4. Dopĺňanie údajov na základe odhadov na 100 % pokrytie

Ak je skutočné pokrytie pri vykazovaní MIR nižšie ako 100 % v dôsledku získavania vzoriek, národné centrálne banky doplnia poskytované údaje na základe odhadov o objemoch nových obchodov tak, aby zabezpečili 100 % pokrytie.

Článok 17

Štatistika platobného styku

1. Rozsah vykazovania

Národné centrálne banky vykazujú štatistické informácie o platbách v súlade s časťou 13 prílohy III k tomuto usmerneniu. To zahŕňa: i) údaje o platobných transakciách a štruktúre, ako sú uvedené v tabuľkách 4 až 9, a ii) súvisiace informácie o bilančných položkách peňažných finančných inštitúcií a úverových inštitúcií a štrukturálne informácie o úverových inštitúciách, ako sú uvedené v tabuľkách 1 až 3.

Údaje o stavoch sa vykazujú pre všetky položky v tabuľkách 1 až 4 a 7. Všetky stavy sa vzťahujú na hodnoty z konca obdobia s výnimkou položiek v tabuľke 2 s odkazom „priemer za posledné udržiavacie obdobie“. Hrubé toky sa vykazujú pre položky v tabuľkách 5, 6, 8 a 9, ktoré pozostávajú z údajov o platobných transakciách.

Národné centrálne banky vykazujú historické údaje pre všetky položky.

▼M2

2. Periodicita a termín vykazovania

Časové rady údajov sa do ECB vykazujú ročne bez ohľadu na periodicitu vykazovania údajov. Údaje pre všetky položky v tabuľkách 4 až 9 sa vykazujú s ročnou periodicitou. Informácie o bilancii PFI v tabuľke 1 sa vykazujú mesačne. Informácie o bilancii úverových inštitúcií uvedené v tabuľkách 2 a 3 sa vykazujú štvrťročne s výnimkou položiek, ktoré sa týkajú pozícií v rámci NCB a položiek inštitúcií elektronických peňazí, ktoré sa vykazujú ročne. Štrukturálne informácie o úverových inštitúciách uvedené v tabuľke 3 sa vykazujú ročne. Ak je dostupnosť údajov vážne obmedzená, na zabezpečenie včasného a platného uverejnenia, môžu národné centrálne banky, pre tabuľky 1 až 3, zaslať len minimálny súbor údajov.

Minimálny súbor údajov zahŕňa:

— mesačné časové rady údajov: jedno pozorovanie vzťahujúce sa na pozície ku koncu decembra,

— štvrťročné časové rady údajov: jedno pozorovanie vzťahujúce sa na štvrtý štvrťrok roka,

— ročné časové rady údajov: jedno pozorovanie vzťahujúce sa na pozície ku koncu decembra.

ECB každoročne oznámi národným centrálnym bankám presné dátumy na predloženie údajov počas cyklu zostavovania štatistiky. Národné centrálne banky môžu zasielať skutočné údaje, buď pred cyklom zostavovania štatistiky za predpokladu, že ECB potvrdí, že je pripravená prijímať údaje, alebo kedykoľvek počas cyklu zostavovania štatistiky.

V prípade absencie skutočných údajov použijú národné centrálne banky odhady alebo predbežné údaje, ak je to možné.

3. Revízna politika

Poskytovatelia údajov alebo národné centrálne banky môžu vykonať opravy na základe opätovných výpočtov alebo odhadov. Národné centrálne banky zasielajú opravy do ECB počas cyklu zostavovania štatistiky.

4. Vysvetlivky

ECB zasiela národným centrálnym bankám vysvetlivky z predchádzajúceho roka vo formáte Word pred začiatkom cyklu zostavovania štatistiky, ktoré sa doplnia a/alebo opravia a vrátia do ECB. V týchto vysvetlivkách národné centrálne banky podrobne uvedú odchýlky od požiadaviek, podľa možnosti aj vrátane vplyvu na údaje.

▼B

Článok 18

Štatistika aktív a pasív investičných fondov

1. Rozsah vykazovania

a) Všeobecne

Národné centrálne banky vykazujú štatistické informácie o aktívach a pasívach IF v súlade s časťou 14 prílohy III k tomuto usmerneniu, pre každý z nasledujúcich podsektorov: akciové fondy, dlhopisové fondy, zmiešané fondy, realitné fondy, hedge fondy a ostatné fondy, t.j. podľa charakteru investície, pričom každý z nich je ďalej rozčlenený na otvorené a uzavreté fondy, t.j. podľa typu investičného fondu. Na účel členenia IF podľa charakteru investície sa fondy klasifikujú podľa kategórií fondov, do ktorých primárne investujú.

Tieto požiadavky sa vzťahujú na stavy ku koncu mesiaca a ku koncu štvrťroka, a rovnako aj na mesačné a štvrťročné úpravy tokov ( 14 ).

b) Úpravy tokov

Národné centrálne banky vykazujú do ECB osobitné údaje o úpravách vyplývajúcich z precenenia v dôsledku zmien cien a zmien výmenného kurzu a o úpravách vyplývajúcich z reklasifikácie, ako sú ustanovené v časti 14 prílohy III a v súlade s prílohou V k tomuto usmerneniu.

Finančné transakcie a súčasne aj úpravy, sa odvodzujú v súlade s ESA 95, a ak je to možné označujú sa ako „metóda ESA 95“. Národné centrálne banky sa môžu odchýliť od ESA 95 v dôsledku rozdielnej národnej praxe v súlade s nariadením ECB/2007/8. Ak sú dostupné informácie o stavoch s – b – s, úpravy vyplývajúce z precenenia sa môžu odvodiť v súlade so spoločnými metódami Eurosystému, t.j. metódou odvodenia tokov uvedenou v prílohe V k tomuto usmerneniu.

c) Akcie na doručiteľa

Ak sú údaje o akciách na doručiteľa vykazované IF, peňažnými finančnými inštitúciami a/alebo ostatnými finančnými sprostredkovateľmi inými ako investičné fondy v súlade s prílohou I k nariadeniu ECB/2007/8 neúplné alebo ešte nedostupné, národné centrálne banky poskytnú údaje o akciách na doručiteľa na základe kvalifikovaných odhadov v súlade s geografickým a sektorovým členením v časti 14 tabuľke 1 prílohy III k tomuto usmerneniu.

d) Doplňujúce položky

Národné centrálne banky mesačne vykazujú ďalšie štatistické informácie v rozsahu, v akom sú údaje dostupné, vrátane kvalifikovaných odhadov, v súlade s časťou 14 tabuľkou 3 prílohy III k tomuto usmerneniu.

2. Periodicita a termín vykazovania

Národné centrálne banky vykazujú do ECB mesačné stavy IF a údaje o úpravách vyplývajúcich z precenenia a úpravách vyplývajúcich z reklasifikácie do konca pracovnej doby v 28. pracovný deň nasledujúci po skončení mesiaca, na ktorý sa údaje vzťahujú. Rovnaký termín sa vzťahuje na vykazovanie doplňujúcich položiek.

Národné centrálne banky vykazujú do ECB štvrťročné stavy IF a údaje o úpravách vyplývajúcich z precenenia a úpravách vyplývajúcich z reklasifikácie do konca pracovnej doby v 28. pracovný deň nesledujúci po skončení štvrťroka, na ktorý sa údaje vzťahujú.

3. Revízna politika

Na mesačné a štvrťročné opravy údajov sa vzťahujú tieto všeobecné pravidlá:

a) opravy sa vykonávajú tak, aby boli mesačné a štvrťročné údaje navzájom v súlade;

b) počas pravidelného obdobia zostavovania štatistiky, t.j. od 28. pracovného dňa nasledujúceho po skončení referenčného mesiaca/štvrťroka do dňa, kedy sa údaje zasielajú naspäť do národných centrálnych bánk, môžu národné centrálne banky opraviť údaje, ktoré sa vzťahujú na predchádzajúci referenčný štvrťrok, na dva jemu predchádzajúce mesiace, ako aj na mesiace nasledujúce po predchádzajúcom referenčnom štvrťroku.

c) mimo pravidelných období zostavovania štatistiky môžu národné centrálne banky opraviť údaje, ktoré sa týkajú referenčného obdobia pred dvoma mesiacmi, ktoré predchádzajú predchádzajúci referenčný štvrťrok, okrem iného v prípade chýb, reklasifikácií alebo zlepšenia postupov vykazovania.

4. Výnimky a dopĺňanie údajov na základe odhadov na 100 % pokrytie

Na zabezpečenie kvality štatistiky IF eurozóny, ak národné centrálne banky udelia výnimky najmenším IF v súlade s článkom 3 ods. 1 nariadenia ECB/2007/8, doplnia údaje na základe odhadov na 100 % pokrytie pre tieto investičné fondy pri zostavovaní mesačných a štvrťročných aktív a pasív IF vykazovaných do ECB, tak pre stavy, ako aj pre úpravy vyplývajúce z precenenia.

Národné centrálne banky si môžu vybrať postup dopĺňania údajov na základe odhadov na 100 % pokrytie za predpokladu, že postup spĺňa tieto minimálne normy:

a) za chýbajúce údaje v požadovanom členení, sa odhady odvodia použitím pomerov, ktoré vychádzajú z údajov zodpovedajúceho podsektora IF, napr. ak otvorený dlhopisový fond patrí medzi malé investičné fondy a zabezpečuje sa iba zber akcií/podielových listov vydaných IF, chýbajúce údaje v členení sa odvodia použitím štruktúry kategórie otvorených dlhopisových fondov;

b) žiadny podsektor IF (napríklad otvorené realitné fondy, uzavreté realitné fondy, atď.) nie je úplne vylúčený.

V súlade s článkom 3 ods. 2 nariadenia ECB/2007/8, môžu byť výnimky udelené investičným fondom ktoré, z dôvodu národných účtovných pravidiel zhodnocujú svoje aktíva s nižšou ako štvrťročnou periodicitou. Bez ohľadu na túto výnimku zahŕňajú údaje o IF vykazované mesačne a štvrťročne národnými centrálnymi bankami do ECB vždy údaje, ktoré sa týkajú týchto investičných fondov.

5. Kombinovaná metóda: odvodenie agregovaných údajov

Ak sa používa kombinovaná metóda uvedená v prílohe I k nariadeniu ECB/2007/8, národné centrálne banky odvodia agregované štvrťročné aktíva a pasíva podsektorov IF v súlade s časťou 2 tabuľkou 1 prílohy III k tomuto usmerneniu takto:

a) pre cenné papiere s verejnými identifikačnými kódmi priraďujú národné centrálne banky informácie poskytnuté na s – b – s základe k informáciám, ktoré sú odvodené z CSDB alebo kompatibilných národných databáz cenných papierov. Priradené s – b – s informácie sa použijú na zostavenie hodnoty aktív a pasív v eurách a na odvodenie potrebného členenia pre jednotlivý cenný papier IF. Národné centrálne banky odhadnú chýbajúce informácie, ak nie je možné nájsť identifikačné kódy cenných papierov v CSDB alebo v kompatibilných národných databázach cenných papierov, alebo ak informácie potrebné na zostavenie aktív a pasív v súlade s časťou 14 tabuľkou 1 prílohy III k tomuto usmerneniu nie sú dostupné v CSDB alebo v kompatibilných národných databázach cenných papierov. Národné centrálne banky môžu tiež zabezpečovať zber s – b – s informácií o cenných papieroch bez verejných identifikačných kódov použitím interných identifikačných kódov cenných papierov NCB.

b) Národné centrálne banky agregujú údaje o cenných papieroch odvodených podľa písmena a) a doplnia informácie vykázané pre cenné papiere bez verejných identifikačných kódov s cieľom vytvoriť agregáty pre: i) cenné papiere iné ako akcie členené podľa splatnosti, meny a protistrany, a ii) akcie a ostatné majetkové účasti členené podľa nástroja a protistrany, a iii) celkový počet vydaných akcií/podielových listov vydaných IF;

c) národné centrálny banky odvodia požadované štatistické informácie o aktívach a pasívach IF doplnením údajov o cenných papieroch odvodených podľa písmena b) a o aktívach a pasívach iných ako cenné papiere zozbieraných od jednotlivých rezidentských investičných fondov;

d) národné centrálne banky agregujú aktíva a pasíva všetkých investičných fondov, ktoré sú rezidentmi členských štátov a ktoré patria do toho istého podsektora.

Vyššie uvedené sa uplatní aj vtedy, ak národné centrálne banky zbierajú údaje o aktívach a pasívach IF mesačne v súlade s článkom 6 ods. 3 nariadenia ECB/2007/8.

6. Odhad mesačných údajov

V súlade s článkom 6 ods. 1 písm. b) nariadenia ECB/2007/8 zbierajú národné centrálne banky údaje o akciách/podielových listov vydaných IF mesačne. Za referenčné mesiace, ktoré nie sú poslednými mesiacmi príslušného štvrťroka, odhadujú národné centrálne banky mesačné údaje o aktívach a pasívach IF iných ako akcie/podielové listy vydané IF, na základe mesačných a štvrťročných údajov, pokiaľ nie sú zozbierané mesačne, ako je ustanovené v článku 6 ods. 3 nariadenia ECB/2007/8.

Ak je to možné, národné centrálne banky robia odhady na úrovni jednotlivých fondov. Prípadne môže NCB robiť odhady podľa podsektorov IF alebo môže požiadať o odhady ECB. Ak NCB požiada ECB o odhady ECB môže požadovať doplňujúce informácie, ako sú údaje podľa jednotlivých fondov a údaje podľa jednotlivých cenných papierov.

7. Oceňovanie a/alebo účtovné pravidlá

Oceňovanie a/alebo účtovné pravidlá ustanovené v nariadení ECB/2007/8 sa použijú tiež ak národné centrálne banky vykazujú údaje o IF do ECB. Na položky, na ktoré sa vzťahuje naakumulovaný úrok, sa však uplatňujú tieto pravidlá:

a) „cenné papiere iné ako akcie“ zahŕňajú naakumulovaný úrok,

b) „poskytnuté vklady a úvery“ a „prijaté úvery a vklady“ nezahŕňajú naakumulovaný úrok, ktorý je vykazovaný v ostatných aktívach/pasívach.

8. Vysvetlivky

Národné centrálne banky predložia vysvetlivky, v ktorých uvedú dôvody významných opráv. Navyše, národné centrálne banky poskytujú ECB vysvetlivky, ktoré sa týkajú úprav vyplývajúcich z reklasifikácie. Národné centrálne banky tiež poskytnú vysvetlivky, ktoré sa týkajú opráv uvedených v článku 18 ods. 3 písm. c) tohto usmernenia.

9. Skupinové vykazovanie

V súlade s článkom 5 ods. 3 nariadenia ECB/2007/8, môžu národné centrálne banky povoliť investičným fondom vykazovať svoje aktíva a pasíva ako skupinu za predpokladu, že to povedie k podobným výsledkom ako pri vykazovaní podľa jednotlivých fondov. Investičné fondy, ktoré sa vykazujú ako skupina, by mali patriť do rovnakého podsektora, napríklad uzavreté realitné fondy alebo otvorené realitné fondy.

▼M2

10. Monitorovanie kvality centrálnej databázy cenných papierov alebo národných databáz cenných papierov v súvislosti s vykazovaním s – b – s

Národné centrálne banky poskytujú ročne ECB buď: i) indikátory analyzujúce pokrytie a kvalitu príslušných súborov cenných papierov v CSDB v súlade s metodológiou, ktorá sa im osobitne oznámi, alebo ii) súvisiace informácie potrebné na odvodenie pokrytia a indikátorov kvality.

Národné centrálne banky, ktoré sa spoliehajú na národnú databázu cenných papierov, poskytujú ECB raz ročne agregované výsledky, ktoré pokrývajú jednu štvrtinu a najmenej dva štatisticky významné podsektory investičných fondov. Tieto agregované výsledky by sa nemali líšiť o viac ako 5 % od tých výsledkov, ktoré by sa získali použitím CSDB. Toto sa použije na informácie, ktoré neboli vykázané investičnými fondmi.

Vyššie uvedené informácie sa zasielajú do ECB do konca februára každého roka, pričom referenčnými údajmi sú údaje z konca decembra predchádzajúceho roka.

▼M1

Článok 18a

Štatistika aktív a pasív finančných inštitúcií osobitného účelu

1. Rozsah vykazovania

Národné centrálne banky majú zostavovať a vykazovať agregované štatistické informácie o aktívach a pasívach finančných spoločností osobitného účelu v súlade s časťou 15 prílohy III k tomuto usmerneniu. Údaje sa predkladajú za tieto tri podkategórie: i) finančné spoločnosti osobitného účelu zaoberajúce sa tradičnou sekuritizáciou, ii) finančné spoločnosti osobitného účelu zaoberajúce sa syntetickou sekuritizáciou a iii) iné finančné spoločnosti osobitného účelu.

Na účely štatistiky FVC sa pod tradičnou sekuritizáciou rozumie taká sekuritizácia, v prípade ktorej sa prevod rizika uskutočňuje ekonomickým prevodom sekuritizovaných aktív na FVC. To sa dosiahne prevodom vlastníckeho práva sekuritizovaných aktív od pôvodcu alebo prostredníctvom spoluúčasti.

Syntetická sekuritizácia je sekuritizácia, v prípade ktorej sa prevod rizika uskutočňuje použitím úverových derivátov, záruk alebo iných podobných nástrojov.

Toto vykazovanie zahŕňa aj údaje o zostatkoch na konci štvrťroka, finančných transakciách a odpisoch/znížení hodnoty poskytované štvrťročne.

Národné centrálne banky môžu ECB poskytovať požadované údaje o odpisoch/znížení hodnoty vynaložením maximálneho úsilia.

2. Periodicita a termín vykazovania

Národné centrálne banky poskytujú ECB údaje o zostatkoch, finančných transakciách a odpisoch/znížení hodnoty finančných spoločností osobitného účelu na štvrťročnej báze na konci 28. pracovného dňa nasledujúceho po štvrťroku, ktorého sa údaje týkajú.

3. Revízna politika

Na opravy štvrťročných údajov sa vzťahujú tieto všeobecné pravidlá:

a) počas pravidelného obdobia zostavovania štatistiky, t. j. od 28. pracovného dňa nasledujúceho po skončení referenčného štvrťroka do dňa predchádzajúceho dňu, keď sa údaje zasielajú späť do národných centrálnych bánk, môžu národné centrálne banky opraviť údaje, ktoré sa týkajú predchádzajúceho referenčného štvrťroka;

b) mimo pravidelných období zostavovania štatistiky môžu národné centrálne banky tiež opraviť údaje, ktoré sa týkajú referenčného obdobia, ktoré predchádza predchádzajúcemu referenčnému štvrťroku, okrem iného v prípade chýb, reklasifikácií alebo zlepšenia postupov vykazovania;

c) opravy údajov vykazovaných na základe nariadenia Európskej centrálnej banky (ES) č. 25/2009 (ECB/2008/32) ( 15 ) o úveroch, ktorých pôvodcami sú peňažné finančné inštitúcie eurozóny a ktoré sú nimi spravované, sa uvádzajú, ak je to relevantné, v štatistikách FVC v súlade písmenami a) a b).

4. Metódy vykazovania

V záujme dodržiavania požiadaviek na štatistické vykazovanie, z ktorých sú finančné spoločnosti osobitného účelu vyňaté podľa článku 5 ods. 1 písm. c) nariadenia Európskej centrálnej banky (ES) č. 24/2009 (ECB/2008/30) ( 16 ), národné centrálne banky sa po porade s ECB rozhodnú o najvhodnejšej metóde zostavovania údajov o aktívach a pasívach finančných spoločností osobitného účelu v závislosti od organizácie relevantných trhov a prístupnosti iných relevantných štatistických, verejných, alebo dohliadacích zdrojov údajov v členskom štáte.

5. Zdroje údajov a štandardy kvality údajov

Ak národné centrálne banky odvodzujú údaje o cenných papieroch vydaných finančnými spoločnosťami osobitného účelu a/alebo cenných papieroch držaných finančnými spoločnosťami osobitného účelu z CDCP alebo z inej databázy cenných papierov a/alebo údaje o aktívach a pasívach finančných spoločností osobitného účelu z iných štatistických zdrojov údajov, z verejných zdrojov údajov, ako sú predpredajné správy alebo správy pre investorov, alebo z dohliadacích zdrojov údajov, uplatňujú sa nižšie uvedené štandardy kvality.

Ako je uvedené v časti 15 prílohy III k tomuto usmerneniu, rozlišuje sa medzi referenčnými sériami, pre ktoré platia vysoké štandardy kvality porovnateľné so štandardmi platnými pre údaje priamo vykazované finančnými spoločnosťami osobitného účelu v súlade s prílohou III k nariadeniu (ES) č. 24/2009 (ECB/2008/30) a ktoré sa dajú overiť aj následne, ako je uvedené v článku 9, a nereferenčnými sériami, ktoré sa môžu odhadnúť na základe menej prísnych štandardov kvality ( 17 ).

Ak národné centrálne banky odvodzujú údaje o aktívach a pasívach finančných spoločností osobitného účelu z dohliadacích zdrojov údajov, tak zabezpečia, aby tieto zdroje boli dostatočne zosúladené so štatistickými konceptmi a vymedzeniami pojmov podľa požiadaviek na vykazovanie FVC. To isté platí pre údaje, ktoré sú odvodené z iných štatistických zdrojov údajov.

Ak údaje nie sú priamo vykazované finančnými spoločnosťami osobitného účelu v súlade s článkom 5 ods. 1 písm. c) nariadenia (ES) č. 24/2009 (ECB/2008/30), národné centrálne banky monitorujú kvalitu údajov na základe informácií, ktoré sú dostupné z ročných účtovných závierok, ako je uvedené v odseku 9. Ak vzájomné porovnanie údajov medzi údajmi odvodenými na štvrťročnej báze a ročnými účtovnými závierkami ukazuje, že sa nedosiahla požadovaná úroveň vysokých štandardov kvality, národné centrálne banky prijmú potrebné opatrenia, aby zabezpečili, že údaje dosahujú požadovanú úroveň štandardov kvality, vrátane možného priameho zberu údajov podľa nariadenia (ES) č. 24/2009 (ECB/2008/30).

Ak sa údaje o zostatkoch a o nových emisiách dlhových cenných papierov vydaných finančnými spoločnosťami osobitného účelu a/alebo o držbe cenných papierov finančnými spoločnosťami osobitného účelu zostavujú z CDCP alebo inej databázy cenných papierov, národné centrálne banky zabezpečia široké pokrytie dlhových cenných papierov vydaných FVC a/alebo držby cenných papierov FVC a pravidelne sledujú takéto údaje, ako je uvedené v odseku 10. Ak ukazovatele pokrytia a kvality pre príslušný súbor cenných papierov z CDCP alebo inej databázy cenných papierov naznačujú, že sa nedosiahla požadovaná úroveň vysokých štandardov kvality, národné centrálne banky prijmú potrebné opatrenia, aby zabezpečili požadovanú úroveň štandardov kvality, vrátane možného priameho zberu údajov podľa nariadenia (ES) č. 24/2009 (ECB/2008/30).

6. Úvery, ktorých pôvodcami sú peňažné finančné inštitúcie eurozóny a ktoré sú nimi spravované, a cezhraničná výmena informácií

V súlade s článkom 5 nariadenia (ES) č. 25/2009 (ECB/2008/32) zbierajú národné centrálne banky údaje o úveroch nadobudnutých finančnými spoločnosťami osobitného účelu, ktorých pôvodcami sú peňažné finančné inštitúcie eurozóny a ktoré sú nimi spravované, členené podľa splatnosti, sektora a rezidentskej príslušnosti dlžníkov, ako je uvedené v časti 15 prílohy III k tomuto usmerneniu.

Ak sú pôvodcami sekuritizovaných úverov peňažné finančné inštitúcie, ktoré sú rezidentmi tej istej krajiny ako FVC a tieto domáce peňažné finančné inštitúcie aj naďalej spravujú sekuritizované aktíva, národné centrálne banky môžu zostavovať túto časť údajov z úverového portfólia finančných spoločností osobitného účelu, ktoré sa vzťahujú na zostatky a finančné transakcie, z údajov zozbieraných od domácich peňažných finančných inštitúcií, ako je uvedené v článku 5 nariadenia (ES) č. 25/2009 (ECB/2008/32), namiesto priameho zberu týchto údajov od finančných spoločností osobitného účelu.

Ak sú pôvodcami sekuritizovaných úverov peňažné finančné inštitúcie, ktoré sú rezidentmi iného členského štátu eurozóny, a tieto peňažné finančné inštitúcie aj naďalej spravujú sekuritizované aktíva, národné centrálne banky si vymieňajú informácie zozbierané od týchto peňažných finančných inštitúcií v súlade s článkom 5 nariadenia (ES) č. 25/2009 (ECB/2008/32). Každá NCB zbiera informácie v súlade s článkom 5 nariadenia (ES) č. 25/2009 (ECB/2008/32) o úveroch, ktorých pôvodcami sú domáce peňažné finančné inštitúcie a ktoré sú nimi spravované a ktoré boli sekuritizované FVC s rezidentskou príslušnosťou v inom členskom štáte eurozóny.

Na účely cezhraničnej výmeny informácií je každá NCB povinná zasielať ECB informácie o úveroch, ktorých pôvodcami sú domáce peňažné finančné inštitúcie a ktoré sú nimi spravované, podľa článku 5 nariadenia (ES) č. 25/2009 (ECB/2008/32) v súlade s časťou 15 prílohy III k tomuto usmerneniu.

Národné centrálne banky vykazujú tieto údaje ECB k 23. pracovnému dňu nasledujúcemu po štvrťroku, ktorého sa údaje týkajú.

ECB v súlade s platnými právnymi predpismi o ochrane dôverných údajov poskytuje technické sprostredkovanie tejto cezhraničnej výmeny informácií. ECB rozposiela údaje tým národným centrálnym bankám, ktorých sa týkajú, v 24. pracovný deň nasledujúci po štvrťroku, ktorého sa údaje týkajú.

Národné centrálne banky, ktoré sú zapojené do výmeny údajov pre existujúce sekuritizácie, si vysvetľujú akékoľvek zostávajúce otázky a koordinačné problémy na bilaterálnej báze a v prípade potreby si vymieňajú príslušné informácie. V prípade nových sekuritizácií môžu dotknuté národné centrálne banky požiadať ECB, aby konala ako koordinátorka.

7. Výnimky a dopĺňanie údajov na základe odhadov na 100 % pokrytie

Ak národné centrálne banky zostavujú údaje o aktívach a pasívach finančných spoločností osobitného účelu priamo od finančných spoločností osobitného účelu a prípadne na základe údajov vykazovaných peňažnými finančnými inštitúciami podľa nariadenia (ES) č. 25/2009 (ECB/2008/32) a ak národné centrálne banky poskytujú výnimky pre finančné spoločnosti osobitného účelu podľa článku 5 ods. 1 písm. b) nariadenia (ES) č. 24/2009 (ECB/2008/30), národné centrálne banky dopĺňajú údaje na základe odhadov na 100 % pokrytie za všetky finančné spoločnosti osobitného účelu, keď zostavujú štvrťročné údaje o aktívach a pasívach finančných spoločnosti osobitného účelu vykazované do ECB týkajúce sa zostatkov, finančných transakcií a odpisov/zníženia hodnoty.

Ak národné centrálne banky zostavujú údaje o aktívach a pasívach finančných spoločností osobitného účelu z iných štatistických, verejných a/alebo dohliadacích zdrojov údajov, môžu pri svojom zostavovaní vychádzať zo vzorky finančných spoločností osobitného účelu, pokiaľ sa tieto finančné spoločnosti osobitného účelu podieľajú aspoň z 95 % na celkovej zostávajúcej hodnote aktív referenčnej spravodajskej skupiny FVC v príslušnom členskom štáte, ako je uvedené v zozname finančných spoločností osobitného účelu. Národné centrálne banky dopĺňajú údaje na základe odhadov na 100 % pokrytie, keď zostavujú štvrťročné údaje o aktívach a pasívach finančných spoločností osobitného účelu vykazované do ECB týkajúce sa zostatkov, finančných transakcií a odpisov/zníženia hodnoty.

8. Vysvetlivky

Národné centrálne banky predložia ECB vysvetlivky, v ktorých uvedú dôvody významných opráv, ako aj iných opráv vykonaných podľa článku 18a ods. 3 písm. b) tohto usmernenia.

9. Monitorovanie kvality údajov, ktoré nie sú priamo vykazované finančnými spoločnosťami osobitného účelu alebo peňažnými finančnými inštitúciami

Národné centrálne banky kontrolujú kvalitu štvrťročných údajov, ktoré nie sú priamo vykazované finančnými spoločnosťami osobitného účelu alebo peňažnými finančnými inštitúciami, v súlade s článkom 5 ods. 3 nariadenia (ES) č. 24/2009 (ECB/2008/30) na základe informácií dostupných z ročných účtovných závierok.

Výsledok kontrol kvality sa zasiela ECB každoročne ku koncu septembra alebo v najbližšom možnom čase po tomto termíne v súlade s vnútroštátnymi právnymi zvyklosťami platnými v členskom štáte, ktorého je FVC rezidentom.

10. Monitorovanie kvality CDCP alebo inej databázy cenných papierov v súvislosti s cennými papiermi vydanými FVC

Ak sa použila CDCP alebo iná databáza cenných papierov ako zdroj údajov pre štatistiku FVC v súlade s odsekom 5, národné centrálne banky poskytujú každoročne ECB ukazovatele o pokrytí a kvalite príslušného súboru cenných papierov v CDCP alebo inej databáze cenných papierov v súlade s metodológiou osobitne oznámenou národným centrálnym bankám.

Vyššie uvedené informácie sa zasielajú do ECB do konca februára každého roka, pričom referenčnými údajmi sú údaje z konca decembra predchádzajúceho roka.

▼M2

Článok 18b

Štatistické údaje o úveroch peňažných finančných inštitúcií poskytnutých nefinančným spoločnostiam podľa odvetví ekonomickej činnosti

1. Rozsah vykazovania

Národné centrálne banky vykazujú do ECB v súlade s časťou 16 prílohy III údaje o úveroch PFI poskytnutých tuzemským nefinančným spoločnostiam a o úveroch PFI poskytnutých nefinančným spoločnostiam z ostatných zúčastnených členských štátov členené podľa odvetví ekonomickej činnosti na základe štatistickej klasifikácie ekonomických činností v Európskom spoločenstve – NACE Rev. 2.

2. Periodicita a termín vykazovania

Národné centrálne banky vykazujú do ECB údaje dvakrát ročne, a to do konca marca a do konca septembra, ktoré sa týkajú dvoch predchádzajúcich štvrťrokov.

3. Revízna politika

Národné centrálne banky vykazujú opravy v súlade s týmito zásadami:

a) okrem pravidelných ročných prenosov údajov sa zasielajú opravy za predchádzajúce referenčné obdobia, ak je to potrebné, a

b) výnimočné opravy, ktoré výrazne zvyšujú kvalitu údajov sa môžu zaslať hneď, ako sú k dispozícii.

4. Vysvetlivky

Národné centrálne banky vykazujú do ECB všetky významné zmeny vo vymedzeniach pojmov a vymedzeniach klasifikácií na národnej úrovni a zašlú vysvetlivky vysvetľujúce dôvody významných opráv, ak to prichádza do úvahy. Národné centrálne banky poskytujú tiež informácie o hlavných reklasifikáciách v sektore PFI, a ak sú dostupné, hlavné reklasifikácie nefinančných spoločností v členení podľa NACE Rev. 2.

▼B

Článok 19

Zoznam peňažných finančných inštitúcií na štatistické účely

▼M2

1. Rozsah vykazovania

Premenné zozbierané na zostavenie a vedenie zoznamu investičných fondov na štatistické účely, ktorý je uvedený v článku 3 nariadenia (ES) č. 25/2009 (ECB/2008/32), sú upresnené v časti 1 prílohy VI.

Ak sa vyskytnú zmeny v sektore PFI alebo zmeny v atribútoch existujúcich peňažných finančných inštitúciách, vykazujú národné centrálne banky aktualizácie premenných uvedených v časti 1 prílohy VI. Zmeny v sektore PFI sa vyskytnú, ak inštitúcia vstúpi do sektora PFI (t. j. v prípade založenia PFI v dôsledku zlúčenia alebo splynutia, založenia nových právnických osôb v dôsledku rozdelenia existujúcej PFI, založenia novej PFI, alebo zmeny právnej formy predchádzajúcej NpFI tak, že sa stane PFI) alebo ak existujúca PFI opustí sektor PFI (t. j. v prípade účasti PFI na zlúčení alebo splynutí, nadobudnutí PFI inou inštitúciou formou kúpy, rozdelenia PFI na osobitné právnické osoby, zmene právnej formy PFI, tak že sa stane NpFI, alebo likvidácie PFI).

Pri vykazovaní novej inštitúcie, alebo inštitúcie, u ktorej má nastať zmena, doplnia národné centrálne banky všetky povinné premenné. Pri vykazovaní inštitúcie, ktorá opúšťa sektor PFI a nie je súčasťou zlúčenia alebo splynutia, vykazujú národné centrálne banky tieto minimálne informácie: druh žiadosti, t. j. výmaz, a identifikačný kód PFI, t. j. premennú „mfi_id“.

Národné centrálne banky opätovne neprideľujú identifikačné kódy vymazaných peňažných finančných inštitúcií novým peňažným finančným inštitúciám. Ak sa tomu nedá vyhnúť, poskytnú národné centrálne banky v rovnakom čase ECB písomné vysvetlenie (použitím „object_request“ typu „mfi_req_realloc“).

Pri aktualizácii vykazovania môžu národné centrálne banky použiť súbor národných znakov za predpokladu, že používajú latinku. Národné centrálne banky používajú Unicode na správne zobrazenie všetkých súborov špeciálnych znakov, keď prijímajú informácie z ECB prostredníctvom Databázy registra inštitúcií a aktív (ďalej len „RIAD“) Systému výmeny údajov.

Pred prenosom aktualizácií zoznamu peňažných finančných inštitúcií do ECB vykonajú národné centrálne banky overovacie kontroly ustanovené v príslušných špecifikáciách výmeny údajov.

▼B

2. Periodicita a termín vykazovania

Národné centrálne banky, ak je to možné, zasielajú do ECB aktualizácie premenných uvedených v časti 1 prílohy VI k tomuto usmerneniu hneď, ako sa vyskytnú zmeny v sektore PFI, alebo zmeny v atribútoch existujúcich peňažných finančných inštitúcií.

Ak to možné nie je, poskytnú národné centrálne banky písomné vysvetlenie omeškania medzi výskytom skutočnosti a jej vykázaním do ECB.

3. Normy prenosu

Národné centrálne banky zasielajú aktualizácie vo formáte XML prostredníctvom RIAD Systému výmeny údajov v súlade s dokumentom „Špecifikácia výmeny pre RIAD Systému výmeny údajov“. V prípade zlyhania RIAD Systému výmeny údajov sa aktualizácie zašlú vo formáte XML prostredníctvom účtu N13 Cebamail. V prípade, že systém Cebamail nie je na prenos súboru s aktualizáciami a opravami PFI použiteľný, zasielajú národné centrálne banky tieto súbory vo formáte XML prostredníctvom e-mailu na túto adresu: birs@ecb.int.

Ak sa používa postup ručného vkladania údajov, národné centrálne banky vytvoria vhodný súbor kontrol, aby minimalizovali prevádzkové chyby a zabezpečili presnosť a súlad aktualizácií PFI, ktoré sa vykazujú prostredníctvom RIAD Systému výmeny údajov.

4. Potvrdenie o prijatí a potvrdenie o chybe

Po obdržaní aktualizácií vykoná ECB bezodkladne overovacie kontroly uvedené v časti 2 oddieloch 1 až 11 prílohy VI k tomuto usmerneniu.

ECB bezodkladne zašle naspäť do národných centrálnych bánk: i) potvrdenie o prijatí, ktoré obsahuje súhrnné informácie o aktualizáciách PFI, ktoré boli úspešne spracované a zahrnuté do súboru údajov PFI, a/alebo ii) potvrdenie o chybe, ktoré obsahuje presné informácie o aktualizáciách PFI a overovacie kontroly, ktoré zlyhali. V súlade s časťou 2 oddielmi 1 až 11 prílohy VI k tomuto usmerneniu ECB zahrnie, v celku alebo čiastočne, neúplné, nesprávne alebo chýbajúce žiadosti o aktualizácie alebo ich odmietne.

Po obdržaní potvrdenia o chybe národné centrálne banky bezodkladne podniknú kroky na zabezpečenie prenosu správnych údajov. Ak správne informácie závisia od aktualizácií zaslaných inými národnými bankami v priebehu posledného mesiaca, a teda nie sú dostupné na internetovej stránke ECB, národné centrálne banky kontaktujú ECB prostredníctvom účtu N13 Cebamail s uvedením osobitných detailov požadovaných informácií.

5. Rozširovanie zoznamu peňažných finančných inštitúcií a zoznamu peňažných finančných inštitúcií a inštitúcií podliehajúcich požiadavke na tvorbu povinných minimálnych rezerv

ECB vyhotoví kópiu všetkých zmien, ktoré sú zahrnuté do zoznamu peňažných finančných inštitúcií každý pracovný deň ECB o 17.00 stredoeurópskeho času (ďalej len „SEČ“) a rozšíri ich do všetkých národných centrálnych bánk. Rozšírenie obsahuje všetky podrobnosti každej z nasledujúcich zmien vykázaných národnými centrálnymi bankami: i) nové peňažné finančné inštitúcie; ii) aktualizované peňažné finančné inštitúcie; iii) vymazané peňažné finančné inštitúcie iv) prerozdelenie identifikačných kódov PFI; v) zmena identifikačných kódov PFI, a vi) zmena identifikačných kódov PFI zahŕňajúca prerozdelenie.

ECB vyhotoví kópiu súboru údajov o PFI a sprístupní ju na internetovej stránke ECB o 17.00 SEČ každého pracovného dňa ECB. Uvedú sa všetky záznamy PFI bez ohľadu na to, či sú v súlade so záznamami Akceptovateľných protistrán pre operácie menovej politiky (ďalej len „MPEC“).

V posledný pracovný deň ECB každého kalendárneho mesiaca o 17.00 SEČ vyhotoví ECB kópiu súboru údajov o PFI spolu s jednou premennou zo súboru údajov o MPEC, t.j. premenná „reserve“ označujúca, či úverové inštitúcie, ktoré sú rezidentmi eurozóny, podliehajú požiadavke na tvorbu povinných minimálnych rezerv. Táto kópia by nemala obsahovať nezosúladené záznamy MPEC a PFI, t.j. ak úverová inštitúcia, ktorá je rezidentom eurozóny, je uvedená v súbore údajov PFI, ale nie je uvedená v súbore údajov MPEC, a naopak. ECB sprístupní verejnosti zoznam peňažných finančných inštitúcií a inštitúcií, ktoré podliehajú požiadavke na tvorbu povinných minimálnych rezerv v deň nasledujúci po vyhotovení kópie. Ak je kópia vyhotovená v piatok o 17.00 SEČ, ECB sprístupní aktualizované informácie v sobotu o 12.00 SEČ.

V rovnakom čase ako ECB zverejní zoznam peňažných finančných inštitúcií a inštitúcií, ktoré podliehajú požiadavke na tvorbu povinných minimálnych rezerv na svojej internetovej stránke, zašle ho národným centrálnym bánk prostredníctvom RIAD Systému výmeny údajov.

Článok 20

Zoznam investičných fondov na štatistické účely

▼M2

1. Rozsah vykazovania

Premenné zozbierané na zostavenie a vedenie zoznamu investičných fondov na štatistické účely, ktorý je uvedený v článku 4 nariadenia (ES) č. 958/2007 (ECB/2007/8), sú upresnené v prílohe VII.

Ak sa vyskytnú zmeny v sektore IF alebo zmeny v atribútoch existujúcich investičných fondov, vykazujú národné centrálne banky aktualizácie premenných uvedených v časti 1 prílohy VII. Zmeny v sektore IF sa vyskytnú, ak inštitúcia vstúpi do sektora IF alebo ak existujúci IF opustí sektor IF.

Národné centrálne banky odvodia aktualizácie porovnaním národných zoznamov investičných fondov na konci dvoch po sebe nasledujúcich štvrťrokov, t. j. neberú do úvahy pohyby v rámci štvrťroka.

Pri vykazovaní novej inštitúcie alebo inštitúcie, u ktorej má nastať zmena, národné centrálne banky doplnia všetky povinné premenné.

Pri vykazovaní inštitúcie, ktorá opúšťa sektor IF, vykazujú národné centrálne banky tieto minimálne informácie: druh žiadosti, t. j. výmaz, a identifikačný kód IF, t. j. premennú „if_id“.

Raz ročne, k 31. decembru ako referenčnému dátumu, národné centrálne banky zasielajú súbor XML, aby osobitne vykázali čistú hodnotu aktív (ďalej len „NAV“) za IF. To znamená, že NAV sa poskytuje oddelene od zmien v ostatných atribútoch investičných fondoch. Pre všetky investičné fondy sa poskytujú tieto informácie: druh žiadosti, t. j. „if_req_nav“, jedinečný identifikačný kód IF, výška NAV a príslušný dátum NAV.

Pre každý referenčný dátum sa informácie o nových investičných fondoch alebo zmenách identifikačných kódov existujúcich investičných fondov zasielajú najprv do ECB pred zaslaním informácií o NAV.

Ak je to možné, národné centrálne banky opätovne neprideľujú identifikačné kódy vymazaných investičných fondov novým investičným fondom. Ak sa tomu nedá vyhnúť, poskytnú národné centrálne banky ECB písomné vysvetlenie prostredníctvom účtu N13 Cebamail v rovnakom čase ako záznamy o IF (použitím „object_request“ type „if_req_realloc“).

Pri aktualizácii vykazovania môžu národné centrálne banky použiť súbor národných znakov za predpokladu, že používajú latinku. Národné centrálne banky používajú Unicode na správne zobrazenie všetkých súborov špeciálnych znakov, keď prijímajú informácie z ECB prostredníctvom RIAD Systému výmeny údajov.

Pred zaslaním aktualizácií zoznamu investičných fondov do ECB vykonajú národné centrálne banky overovacie kontroly ustanovené v príslušných špecifikáciách výmeny údajov.

▼B

2. Periodicita a termín vykazovania

Národné centrálne banky zasielajú do ECB aktualizácie premenných uvedených v časti 1 prílohy VII k tomuto usmerneniu, minimálne štvrťročne, v termíne do dvoch mesiacov po referenčnom dátume. Premenná NAV sa však aktualizuje pre všetky investičné fondy ročne s oneskorením maximálne dva mesiace po referenčnom dátume, ktorým je koniec decembra.

3. Normy prenosu

Národné centrálne banky zasielajú aktualizácie vo formáte súboru XML prostredníctvom prenosového kanálu ESCB-Net v súlade s usmernením poskytnutým v dokumente: „Špecifikácia výmeny pre RIAD Systému výmeny údajov“. ECB potom spracuje údaje prostredníctvom RIAD Systému výmeny údajov. V prípade zlyhania prenosového kanálu ESCB-Net a/alebo RIAD Systému výmeny údajov, sa aktualizácie zasielajú vo formáte XML prostredníctvom účtu N13 Cebamail. V prípade, že systém Cebamail nie je na prenos súboru s aktualizáciami a opravami IF použiteľný, zasielajú národné centrálne banky tieto súbory vo formáte XML prostredníctvom e-mailu na túto adresu: birs@ecb.int.

Ak sa používa postup ručného vkladania údajov, národné centrálne banky vytvoria vhodný súbor kontrol, aby minimalizovali prevádzkové chyby a zabezpečili presnosť a súlad aktualizácií IF, ktoré sa vykazujú prostredníctvom RIAD Systému výmeny údajov.

4. Potvrdenie o prijatí a potvrdenie o chybe

Po obdržaní aktualizácií vykoná ECB bezodkladne overovacie kontroly uvedené v časti 3 prílohy VII k tomuto usmerneniu.

ECB bezodkladne zašle naspäť do národných centrálnych bánk: i) potvrdenie o prijatí, ktoré obsahuje súhrnné informácie o aktualizáciách IF, ktoré boli úspešne spracované a zahrnuté do súboru údajov o IF, a/alebo ii) potvrdenie o chybe, ktoré obsahuje presné informácie o aktualizáciách IF a overovacie kontroly, ktoré zlyhali. V súlade s časťou 3 prílohy VII k tomuto usmerneni, ECB zahrnie, v celku alebo čiastočne, neúplné, nesprávne alebo chýbajúce žiadosti o aktualizácie alebo ich odmietne.

Po obdržaní potvrdenia o chybe národné centrálne banky bezodkladne podniknú kroky na zabezpečenie prenosu správnych údajov. Ak bezodkladné podniknutie krokov nie je možné, národné centrálne banky majú maximálne štyri pracovné dni po určenom termíne na vykazovanie, t.j. do 17.59 SEČ štvrtého pracovného dňa, na vykázanie správnych informácií.

5. Rozširovanie zoznamu investičných fondov

ECB vyhotoví kópiu súboru údajov o investičných fondoch s výnimkou hodnôt označených ako dôverné a premennej „NAV“ o 18.00 SEČ štvrtého pracovného dňa nasledujúceho po určenom dátume vykazovania na zasielanie aktualizácií. Aktualizované informácie sa zverejnia o 12.00 SEČ nasledujúceho dňa. Ak je kópia vyhotovená v piatok o 18.00 SEČ, ECB zverejní aktualizované informácie v sobotu o 12.00 SEČ.

ECB nezverejní hodnoty, ktoré boli označené ako dôverné.

ECB nezverejní premennú „NAV“ za IF. Namiesto toho ECB na základe premennej „NAV“ stanoví rozsah veľkostných tried a príslušnú veľkostnú triedu pre IF.

V rovnakom čase ako ECB zverejní zoznam investičných fondov na svojej internetovej stránke, zašle ho do národných centrálnych bánk prostredníctvom RIAD Systému výmeny údajov.

▼M1

Článok 20a

Zoznam finančných spoločností osobitného účelu na štatistické účely

1. Rozsah vykazovania

Premenné zozbierané na zostavenie a vedenie zoznamu finančných spoločností osobitného účelu na štatistické účely, ktorý je ustanovený v článku 3 nariadenia (ES) č. 24/2009 (ECB/2008/30), sú uvedené v prílohe VIII k tomuto usmerneniu.

Národné centrálne banky vykazujú aktualizácie premenných uvedených v časti 1 prílohy VIII k tomuto usmerneniu buď vtedy, keď sa vyskytnú zmeny v sektore FVC, t. j. spoločnosť sa stane súčasťou sektora FVC alebo FVC opustí sektor FVC, alebo vtedy, keď sa vyskytnú zmeny v atribútoch FVC.

Národné centrálne banky odvodia aktualizácie porovnaním národných zoznamov finančných spoločností osobitného účelu na konci dvoch po sebe nasledujúcich štvrťrokov, t. j. neberú do úvahy pohyby v rámci štvrťroka.

Pri vykazovaní novej spoločnosti alebo spoločnosti, v prípade ktorej má nastať zmena, národné centrálne banky doplnia všetky povinné premenné.

Pri vykazovaní spoločnosti, ktorá opúšťa sektor FVC, vykazujú národné centrálne banky tieto minimálne informácie: druh žiadosti, t. j. výmaz, a identifikačný kód FVC, t. j. premennú „fvc_id“.

Ak je to možné, národné centrálne banky opätovne neprideľujú identifikačné kódy vymazaných finančných spoločností osobitného účelu novým alebo zmeneným finančným spoločnostiam osobitného účelu.

Pri aktualizácii vykazovania môžu národné centrálne banky použiť súbor národných znakov za predpokladu, že používajú latinku. Národné centrálne banky používajú Unicode na správne zobrazenie všetkých súborov špeciálnych znakov, ak prijímajú informácie z ECB prostredníctvom Systému výmeny údajov RIAD.

Pred zaslaním aktualizácií do ECB vykonajú národné centrálne banky overovacie kontroly ustanovené v časti 2 prílohy VIII k tomuto usmerneniu.

2. Periodicita a termín vykazovania

Národné centrálne banky zasielajú do ECB aktualizácie premenných uvedených v časti 1 prílohy VIII k tomuto usmerneniu, minimálne štvrťročne, v termíne do 14 pracovných dní po referenčnom dátume.

3. Normy prenosu

Národné centrálne banky zasielajú aktualizácie vo formáte súboru XML. ECB potom spracuje údaje prostredníctvom Systému výmeny údajov RIAD. V prípade zlyhania prenosového kanálu EXDI a/alebo Systému výmeny údajov RIAD sa aktualizácie zasielajú vo formáte XML prostredníctvom účtu N13 Cebamail. V prípade, že systém Cebamail nie je na prenos súboru s aktualizáciami a opravami FVC použiteľný, zasielajú národné centrálne banky tieto súbory vo formáte XML prostredníctvom e-mailu na túto adresu: birs@ecb.europa.eu

Ak sa používa postup ručného vkladania údajov, národné centrálne banky vytvoria vhodný súbor kontrol, aby minimalizovali prevádzkové chyby a zabezpečili presnosť a súlad aktualizácií FVC, ktoré sa vykazujú prostredníctvom Systému výmeny údajov RIAD.

4. Potvrdenie o prijatí a potvrdenie o chybe

Po obdržaní aktualizácií, t. j. najnovších dostupných informácií, vykoná ECB bezodkladne overovacie kontroly uvedené v časti 2 prílohy VIII k tomuto usmerneniu.

ECB bezodkladne zašle naspäť do národných centrálnych bánk: i) potvrdenie o prijatí, ktoré obsahuje súhrnné informácie o aktualizáciách FVC, ktoré boli úspešne spracované a zahrnuté do súboru údajov ECB o FVC, a/alebo ii) potvrdenie o chybe, ktoré obsahuje podrobné informácie o aktualizáciách FVC a overovacích kontrolách, ktoré zlyhali. V súlade s časťou 1 prílohy VIII k tomuto usmerneniu zahrnie ECB, v celku alebo čiastočne, neúplné, nesprávne alebo chýbajúce žiadosti o premennú „object_request“ alebo ich zamietne.

Po obdržaní potvrdenia o chybe národné centrálne banky bezodkladne podniknú kroky na zabezpečenie prenosu opravených údajov. Ak bezodkladné podniknutie krokov nie je možné, národné centrálne banky majú maximálne dva pracovné dni po určenom termíne na vykazovanie uvedenom v odseku 2, t. j. do 17.59 hod. SEČ druhého pracovného dňa, na vykázanie opravených informácií.

5. Šírenie zoznamu finančných spoločností osobitného účelu

ECB vyhotoví kópiu súboru údajov o FVC s výnimkou hodnôt označených ako dôverné o 18.00 hod. SEČ druhého pracovného dňa nasledujúceho po stanovenom termíne na vykazovanie uvedenom v odseku 2. Aktualizované údaje sa sprístupnia k 12.00 hod. SEČ nasledujúceho dňa.

ECB nezverejní hodnoty, ktoré boli označené ako dôverné.

V rovnakom čase ako ECB zverejní zoznam finančných spoločností osobitného účelu na svojej internetovej stránke, zašle ho do národných centrálnych bánk prostredníctvom Systému výmeny údajov RIAD.

▼B

Článok 21

Overovanie

Bez toho, aby boli dotknuté práva ECB na overovanie ustanovené v nariadení (ES) č. 2533/98 a nariadení ECB/2001/13, národné centrálne banky monitorujú a zabezpečujú kvalitu a spoľahlivosť štatistických informácií poskytovaných ECB.

Článok 22

Normy prenosu

Na elektronický prenos štatistických informácií požadovaných ECB používajú národné centrálne banky ESCB-Net, ktorú zabezpečuje ESCB. Na túto elektronickú výmenu štatistických informácií bol vyvinutý formát štatistickej správy, ktorým je štandardný formát dohodnutý Štatistickým výborom. Táto požiadavka nebráni tomu, aby s predchádzajúcim súhlasom ECB boli použité ako náhradné riešenie akékoľvek iné prostriedky prenosu štatistických informácií.

Článok 23

Zjednodušený postup zmien a doplnení

S prihliadnutím na názor Štatistického výboru môže Výkonná rada ECB robiť akékoľvek technické zmeny a doplnenia príloh k tomuto usmerneniu, ktoré nemenia základný pojmový rámec alebo neovplyvňujú vykazovaciu záťaž spravodajských jednotiek v členských štátoch.

▼M2

Článok 24

Uverejnenie

Národné centrálne banky neuverejnia národné príspevky do mesačných menových agregátov a ich protipoložiek za eurozónu dovtedy, kým tieto agregáty neuverejní ECB. Ak národné centrálne banky uverejnia takéto údaje, musia byť totožné s údajmi, ktorými prispeli do naposledy uverejnených agregátov za eurozónu. Ak národné centrálne banky reprodukujú agregáty eurozóny uverejnené ECB, sú povinné reprodukovať ich verne.

▼B

Článok 25

Zrušovacie ustanovenia

Usmernenie ECB/2003/2 sa týmto zrušuje.

Článok 26

Nadobudnutie účinnosti

Toto usmernenie nadobúda účinnosť tretím dňom nasledujúcim po dni nadobudnutia účinnosti nariadenia ECB/2007/8.

Článok 27

Adresáti

Toto usmernenie sa vzťahuje na všetky národné centrálne banky Eurosystému.









PRÍLOHA I

PREVODOVÉ TABUĽKY

Prevodové tabuľky uvádzajú podrobný vzťah medzi účtovnými súvahovými položkami a položkami, ktoré sa majú vykazovať na štatistické účely.

Ľavá strana prevodových tabuliek uvádza pre každú kolónku tabuliek 1, 2, 3 a 4 prílohy I k nariadeniu ECB/2001/, číslo položky, opis a členenie; pravá strana prevodových tabuliek uvádza pre každú účtovnú položku číslo položky, opis a požadované členenie. Niektoré bilančné položky nariadenia ECB/2001/13 sa v bilanciách ECB/NCB neuvádzajú (tieto sú označené ako „n/a“).







PREVODOVÁ TABUĽKA (Mesačné údaje) Prevodová tabuľka na účely menovej a bankovej štatistiky. Priradenie jednotlivých položiek PASÍVA Stavy Nariadenie ECB/2001/13 – Príloha 1 – Tabuľka 1 Účtovná osnova Položka Opis Členenie Položka Opis Ďalšie členenie Rezidentská príslušnosť Sektor Podsektor Splatnosť Rezidentská príslušnosť Typ Mena Sektor Podsektor Splatnosť 8 Emisia obeživa 1 Bankovky v obehu 9 Vklady (vo všetkých menách) tuzemsko PFI 2.1 Záväzky voči úverovým inštitúciám eurozóny súvisiace s operáciami menovej politiky v eurách – bežné účty (vrátane systému povinných minimálnych rezerv) tuzemsko 2.2 Záväzky voči úverovým inštitúciám eurozóny súvisiace s operáciami menovej politiky v eurách – jednodňové sterilizačné obchody tuzemsko 2.3 Záväzky voči úverovým inštitúciám eurozóny súvisiace s operáciami menovej politiky v eurách – termínované vklady tuzemsko 2.4 Záväzky voči úverovým inštitúciám eurozóny súvisiace s operáciami menovej politiky v eurách – dolaďovacie reverzné operácie tuzemsko 2.5 Záväzky voči úverovým inštitúciám eurozóny súvisiace s operáciami menovej politiky v eurách – záväzky z vyrovnania marže tuzemsko 3 Ostatné záväzky voči úverovým inštitúciám eurozóny v eurách tuzemsko 5.2 Záväzky voči ostatným rezidentom eurozóny v eurách – ostatné záväzky tuzemsko 7 Záväzky voči rezidentom eurozóny v cudzej mene tuzemsko 10.1 Záväzky v rámci Eurosystému – záväzky zodpovedajúce prevodom devízových rezerv (len súvahová položka ECB) tuzemsko 10.2 Záväzky v rámci Eurosystému – záväzky súvisiace s vlastnými zmenkami na krytie emisie dlhových certifikátov ECB (len súvahová položka národných centrálnych bánk) tuzemsko 10.4 Záväzky v rámci Eurosystému – ostatné záväzky v rámci Eurosystému tuzemsko 12 Ostatné záväzky tuzemsko vklady všetky meny PFI 9 Vklady (vo všetkých menách) tuzemsko NpFI verejná správa ústredná štátna správa 5.1 Záväzky voči ostatným rezidentom eurozóny v eurách – verejná správa tuzemsko NpFI ústredná štátna správa 7 Záväzky voči rezidentom eurozóny v cudzej mene tuzemsko NpFI ústredná štátna správa 12 Ostatné záväzky tuzemsko vklady všetky meny NpFI ústredná štátna správa 9 Vklady (vo všetkých menách) ostatné zúčastnené členské štáty PFI 2.1 Záväzky voči úverovým inštitúciám eurozóny súvisiace s operáciami menovej politiky v eurách – bežné účty (vrátane systému povinných minimálnych rezerv) ostatné zúčastnené členské štáty 2.2 Záväzky voči úverovým inštitúciám eurozóny súvisiace s operáciami menovej politiky v eurách – jednodňové sterilizačné obchody ostatné zúčastnené členské štáty 2.3 Záväzky voči úverovým inštitúciám eurozóny súvisiace s operáciami menovej politiky v eurách – termínované vklady ostatné zúčastnené členské štáty 2.4 Záväzky voči úverovým inštitúciám eurozóny súvisiace s operáciami menovej politiky v eurách – dolaďovacie reverzné operácie ostatné zúčastnené členské štáty 2.5 Záväzky voči úverovým inštitúciám eurozóny súvisiace s operáciami menovej politiky v eurách – záväzky z vyrovnania marže ostatné zúčastnené členské štáty 3 Ostatné záväzky voči úverovým inštitúciám eurozóny v eurách ostatné zúčastnené členské štáty 5.2 Záväzky voči ostatným rezidentom eurozóny v eurách – ostatné záväzky ostatné zúčastnené členské štáty 7 Záväzky voči rezidentom eurozóny v cudzej mene ostatné zúčastnené členské štáty 10.1 Záväzky v rámci Eurosystému – záväzky zodpovedajúce prevodom devízových rezerv (len súvahová položka ECB) ostatné zúčastnené členské štáty 10.2 Záväzky v rámci Eurosystému – záväzky súvisiace s vlastnými zmenkami na krytie emisie dlhových certifikátov ECB (len súvahová položka národných centrálnych bánk) ostatné zúčastnené členské štáty 10.4 Záväzky v rámci Eurosystému – ostatné záväzky v rámci Eurosystému ostatné zúčastnené členské štáty 12 Ostatné záväzky ostatné zúčastnené členské štáty vklady všetky meny PFI 9 Vklady (vo všetkých menách) ostatné zúčastnené členské štáty NpFI verejná správa ústredná štátna správa 5.1 Záväzky voči ostatným rezidentom eurozóny v eurách – verejná správa ostatné zúčastnené členské štáty NpFI ústredná štátna správa 7 Záväzky voči rezidentom eurozóny v cudzej mene ostatné zúčastnené členské štáty NpFI ústredná štátna správa 12 Ostatné záväzky ostatné zúčastnené členské štáty vklady všetky meny NpFI ústredná štátna správa 9 Vklady (vo všetkých menách) zvyšok sveta 6 Záväzky voči nerezidentom eurozóny v eurách 8.1 Záväzky voči nerezidentom eurozóny v cudzej mene – vklady, zostatky a ostatné záväzky 8.2 Záväzky z úverovej facility v rámci ERM II 12 Ostatné záväzky zvyšok sveta vklady všetky meny 9 Vklady (vo všetkých menách) zvyšok sveta podľa splatnosti (2 pásma) 6 Záväzky voči nerezidentom eurozóny v eurách podľa splatnosti (2 pásma) 8.1 Záväzky voči nerezidentom eurozóny v cudzej mene – vklady, zostatky a ostatné záväzky podľa splatnosti (2 pásma) 8.2 Záväzky z úverovej facility v rámci ERM II podľa splatnosti (2 pásma) 12 Ostatné záväzky zvyšok sveta vklady všetky meny podľa splatnosti (2 pásma) 9e Vklady (v eurách) tuzemsko PFI 2.1 Záväzky voči úverovým inštitúciám eurozóny súvisiace s operáciami menovej politiky v eurách – bežné účty (vrátane systému povinných minimálnych rezerv) tuzemsko 2.2 Záväzky voči úverovým inštitúciám eurozóny súvisiace s operáciami menovej politiky v eurách – jednodňové sterilizačné obchody tuzemsko 2.3 Záväzky voči úverovým inštitúciám eurozóny súvisiace s operáciami menovej politiky v eurách – termínované vklady tuzemsko 2.4 Záväzky voči úverovým inštitúciám eurozóny súvisiace s operáciami menovej politiky v eurách – dolaďovacie reverzné operácie tuzemsko 2.5 Záväzky voči úverovým inštitúciám eurozóny súvisiace s operáciami menovej politiky v eurách – záväzky z vyrovnania marže tuzemsko 3 Ostatné záväzky voči úverovým inštitúciám eurozóny v eurách tuzemsko 5.2 Záväzky voči ostatným rezidentom eurozóny v eurách – ostatné záväzky tuzemsko 10.1 Záväzky v rámci Eurosystému – záväzky zodpovedajúce prevodom devízových rezerv (len súvahová položka ECB) tuzemsko 10.2 Záväzky v rámci Eurosystému – záväzky súvisiace s vlastnými zmenkami na krytie emisie dlhových certifikátov ECB (len súvahová položka národných centrálnych bánk) tuzemsko 10.4 Záväzky v rámci Eurosystému – ostatné záväzky v rámci Eurosystému tuzemsko 12 Ostatné záväzky tuzemsko vklady euro 9e Vklady (v eurách) ostatné zúčastnené členské štáty PFI 2.1 Záväzky voči úverovým inštitúciám eurozóny súvisiace s operáciami menovej politiky v eurách – bežné účty (vrátane systému povinných minimálnych rezerv) ostatné zúčastnené členské štáty 2.2 Záväzky voči úverovým inštitúciám eurozóny súvisiace s operáciami menovej politiky v eurách – jednodňové sterilizačné obchody ostatné zúčastnené členské štáty 2.3 Záväzky voči úverovým inštitúciám eurozóny súvisiace s operáciami menovej politiky v eurách – termínované vklady ostatné zúčastnené členské štáty 2.4 Záväzky voči úverovým inštitúciám eurozóny súvisiace s operáciami menovej politiky v eurách – dolaďovacie reverzné operácie ostatné zúčastnené členské štáty 2.5 Záväzky voči úverovým inštitúciám eurozóny súvisiace s operáciami menovej politiky v eurách – záväzky z vyrovnania marže ostatné zúčastnené členské štáty 3 Ostatné záväzky voči úverovým inštitúciám eurozóny v eurách ostatné zúčastnené členské štáty 5.2 Záväzky voči ostatným rezidentom eurozóny v eurách – ostatné záväzky ostatné zúčastnené členské štáty 10.1 Záväzky v rámci Eurosystému – záväzky zodpovedajúce prevodom devízových rezerv (len súvahová položka ECB) ostatné zúčastnené členské štáty 10.2 Záväzky v rámci Eurosystému – záväzky súvisiace s vlastnými zmenkami na krytie emisie dlhových certifikátov ECB (len súvahová položka národných centrálnych bánk) ostatné zúčastnené členské štáty 10.4 Záväzky v rámci Eurosystému – ostatné záväzky v rámci Eurosystému ostatné zúčastnené členské štáty 12 Ostatné záväzky ostatné zúčastnené členské štáty vklady euro PFI 9.1e Splatné na požiadanie tuzemsko NpFI verejná správa ostatná verejná správa 5.1 Záväzky voči ostatným rezidentom eurozóny v eurách – verejná správa tuzemsko splatné na požiadanie ostatná verejná správa 12 Ostatné záväzky tuzemsko splatné na požiadanie euro NpFI ostatná verejná správa 9.1e Splatné na požiadanie tuzemsko NpFI ostatní rezidenti 5.2 Záväzky voči ostatným rezidentom eurozóny v eurách – ostatné záväzky tuzemsko splatné na požiadanie 12 Ostatné záväzky tuzemsko splatné na požiadanie euro NpFI ostatní rezidenti 9.1e Splatné na požiadanie tuzemsko NpFI ostatní rezidenti ostatní finanční sprostredkovatelia 5.2 Záväzky voči ostatným rezidentom eurozóny v eurách – ostatné záväzky tuzemsko splatné na požiadanie ostatní finanční sprostredkovatelia 12 Ostatné záväzky tuzemsko splatné na požiadanie euro ostatní rezidenti ostatní finanční sprostredkovatelia 9.1e Splatné na požiadanie tuzemsko NpFI ostatní rezidenti Poisťovacie inštitúcie a penzijné fondy 5.2 Záväzky voči ostatným rezidentom eurozóny v eurách – ostatné záväzky tuzemsko splatné na požiadanie Poisťovacie inštitúcie a penzijné fondy 12 Ostatné záväzky tuzemsko splatné na požiadanie euro ostatní rezidenti Poisťovacie inštitúcie a penzijné fondy 9.1e Splatné na požiadanie tuzemsko NpFI ostatní rezidenti Nefinančné inštitúcie 5.2 Záväzky voči ostatným rezidentom eurozóny v eurách – ostatné záväzky tuzemsko splatné na požiadanie Nefinančné inštitúcie 12 Ostatné záväzky tuzemsko splatné na požiadanie euro ostatní rezidenti Nefinančné inštitúcie 9.1e Splatné na požiadanie tuzemsko NpFI ostatní rezidenti domácnosti 5.2 Záväzky voči ostatným rezidentom eurozóny v eurách – ostatné záväzky tuzemsko splatné na požiadanie domácnosti 12 Ostatné záväzky tuzemsko splatné na požiadanie euro ostatní rezidenti domácnosti 9.1e Splatné na požiadanie ostatné zúčastnené členské štáty NpFI verejná správa ostatná verejná správa 5.1 Záväzky voči ostatným rezidentom eur